Membela Maruah Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – “Sejarah lampau membuktikan kemakmuran rantau ini bukan sahaja pada geografi dan bentuk muka bumi, tetapi dapat dirasakan keluhuran masyarakat rantau ini atau disebut sebagai Alam Melayu, penuh dengan budi pekerti dan selalu meraikan tetamu yang hadir berurusan dengan mereka.”

“Rakyat dan kerajaan mestilah berjuang bersama-sama mewujudkan masyarakat yang berhemah dan berbudi bahasa agar tamadun kita tidak kehilangan mutu dan keindahan sosialnya.”

Demikian menurut YBrs. Profesor Madya Ts. Dr. Jessica Ong Hai Liaw dari Universiti Pertahanan Nasional Malaysia dalam pembentangan kertas kerjanya yang bertajuk “Bahasa Melayu Pelestarian Kearifan Setempat” pada Sidang 14, Simposium Pengantarabangsaan Bahasa Melayu yang berlangsung di Balai Budaya Tun Syed Nasir, Wisma DBP.

Dalam konteks bahasa Melayu yang merupakan bahasa kebangsaan, beliau berpendapat bahawa industri kreatif merupakan antara cabang yang harus dipergiat dan diseiringkan dalam usaha mendiasporakan bahasa Melayu ke peringkat antarabangsa.

Tambah beliau, kepentingan kursi pengajian Bahasa Melayu juga perlu dipergiat semula dengan penawaran program Bahasa Melayu pada peringkat antarabangsa, khususnya di China, Eropah dan Australia.

Sementara itu, YBhg. Profesor Sarjit Singh Darshan Singh dari Universiti Putra Malaysia mengutarakan pandangan bahawa bahasa Melayu hakikatnya sudah melalui proses pelestarian kearifan setempat sebagai bahasa ilmu, komunikasi, pentadbiran, perpaduan dan perniagaan. Namun begitu, kedudukan bahasa Melayu di Malaysia sebagai bahasa kebangsaan dan bahasa rasmi semakin tercabar dengan pengaruh globalisasi yang lazimnya memberikan keutamaan kepada bahasa Inggeris.

“Ketidakupayaan untuk mengukuhkan bahasa Melayu sebagai bahasa ilmu sebenarnya telah merencatkan usaha untuk menarik minat golongan belia menguasai bahasa Melayu dengan baik sama ada dalam bentuk lisan dan tulisan,” ujar YBhg. Profesor Sarjit Singh Darshan Singh melalui kertas kerjanya yang bertajuk “Pelestarian Kearifan Setempat: Peranan dan Cabaran Bahasa Melayu sebagai Bahasa Ilmu”.

Penekanan terhadap penggunaan bahasa Inggeris di universiti dikatakan menyekat minat mahasiswa untuk berinteraksi dalam bahasa Melayu, terutamanya apabila masing-masing lebih menumpukan soal penarafan universiti dan pengantarabangsaan universiti.

Menurut beliau, kedudukan bahasa Melayu akan lebih terbela sekiranya semua pihak bersatu padu untuk mengangkat bahasa Melayu sebagai bahasa ilmu dan bahasa pembangunan demi pembinaan tamadun Malaysia. Maka itu, beliau menegaskan usaha ini perlu bermula dari peringkat sekolah dan universiti, di samping menghayati kembali aspirasi “Bahasa Jiwa Bangsa”.

Selaku pembentang ketiga, YBhg. Profesor Dr. Shamsudin L. Taya dari Akademi Pembangunan Bangsamoro, Filipina mengatakan bahawa penggunaan bahasa secara bersama, iaitu bahasa Melayu dalam Wilayah Autonomi Bangsamoro di Mindanao Muslim (BARMM) mempunyai dua kali ganda kelebihan untuk meningkatkan nasionalisme sesuatu negara.

Penggunaan bahasa Melayu sebagai bahasa rasmi dalam BARMM secara semula jadi akan membuka jalan kepada ikatan semula bangsa Melayu dari Filipina, terutamanya bangsa Bangsamoro ke Alam Melayu.

“Menjadikan bahasa Melayu sebagai rasmi bahasa kerajaan wilayah yang baharu mampu meredakan sensitiviti sesetengah suku kaum dan seterusnya membawa kerjasama, perpaduan, persefahaman dalam kalangan Bangsamoro,” kongsi YBhg. Profesor Dr. Shamsudin ketika membentangkan kertas kerjanya secara maya.

Dalam pembentangan akhir yang bertajuk “Pengajaran dan Pembelajaran Bahasa Melayu di Australia: Kesempatan dalam Kesusahan”, YBrs. Profesor Madya Dr. Rebecca Fanany dari Universiti Melbourne, Australia  berhujah dengan menyatakan bahawa penguasaan bahasa Melayu juga mampu memberikan peluang pekerjaan atau melanjutkan pembelajaran ke peringkat yang lebih tinggi setanding dengan bahasa lain.

Mengulas lebih lanjut, Simposium Pengantarabangsaan Bahasa Melayu melalui sidang 14 tersebut memperlihatkan kesungguhan Keluarga Malaysia bersama-sama memperkukuh agenda kerajaan dalam usaha memartabatkan bahasa Melayu sebagai bahasa ilmu, seiring dengan hasrat Perdana Menteri, YAB Dato’ Sri Ismail Sabri Yaakob untuk melonjakkan bahasa Melayu sebagai bahasa rasmi kedua ASEAN.


Bahasa Melayu dari Malaysia ke Serantau dan Antarabangsa

Kuala Lumpur – Simposium Pengantarabangsaan Bahasa Melayu dengan tema “Mengangkat Bahasa Melayu sebagai Bahasa ASEAN dan Antarabangsa” yang berlangsung pada 22 hingga 24 Mei 2022 di Wisma DBP, Kuala Lumpur menjadi penanda aras dalam usaha memartabatkan bahasa Melayu sebagai bahasa ASEAN dan bahasa antarabangsa.

Simposium yang berlangsung menjadi arena kepada ahli akademik, sasterawan, cendekiawan, pejuang bahasa, sarjana, agamawan dan sebagainya untuk menyampaikan cadangan dan pandangan untuk memperkasakan dan memartabatkan kedudukan dan penggunaan bahasa Melayu di persada dunia. Sidang 15 yang berlangsung pada hari terakhir simposium menampilkan barisan panel yang terdiri daripada YBhg. Profesor Emeritus Dato’ Dr. Isahak Haron (Malaysia), YBhg. Profesor Dr. Asyraf Hj. Ab. Rahman (Malaysia), YBhg. Profesor Dr. Zakaria Ali (Malaysia) dan YBhg. Dato’ Seri Sidek Saniff (Singapura). Manakala, moderator dalam sidang tersebut pula ialah YBhg. Profesor Madya Dr. Arba’ie Sujud (Universiti Putra Malaysia).

Melalui tajuk “Bahasa, Pendidikan dan Pemikiran”, YBhg. Profesor Emeritus Dato’ Dr. Isahak Haron berkata, pada asasnya bahasa mempengaruhi pemikiran, dan pemikiran (idea, konsep, teori) pula mempengaruhi perkembangan bahasa. Tambah beliau lagi, bagi aspek pedagogi yang kreatif untuk pengajaran dan pembelajaran (PdP) mata pelajaran Bahasa Melayu, kemahiran berbahasa perlu diajar kerana pedagogi PdP yang sempit membawa kepada perkembangan pemikiran pelajar yang terhad dan sempit. Dalam erti kata lain, inti sari PdP Bahasa Melayu perlu merangkumi karya sastera, sains, sains sosial, ekonomi, politik, budaya dan sebagainya, di samping penggunaan secara bermakna dan kreatif untuk mengembangkan pemikiran pelajar.

Menurut YBhg. Profesor Emeritus Dato’ Dr. Isahak Haron, bagi aspek pengaruh bahasa keluarga pula, kerencatan atau penghalang dalam perkembangan pembelajaran dan pemikiran pelajar berlaku apabila pelajar sukar untuk memahami perkara yang ditutur oleh orang lain seperti guru atau tidak faham akan perkara yang dibaca.

YBhg. Profesor Dr. Asyraf Hj. Ab. Rahman pula menjelaskan tentang keutamaan memperbanyak karya bahasa Melayu yang berkualiti dan bermutu tinggi yang diterjemahkan ke dalam bahasa asing bagi mengembangkan dan meningkatkan tahap penggunaan dan pembelajaran bahasa Melayu dalam kalangan masyarakat asing khususnya di luar negara.

Beliau turut menjadikan sistem penterjemahan pada zaman pemerintahan kerajaan Bani Abbasiyah sebagai model terbaik bagi mengembangkan dan memperkasakan bidang penterjemahan karya bahasa Melayu di Malaysia.

“Terdapat beberapa pendekatan untuk sistem penterjemahan, antaranya termasuklah kaedah penyerapan untuk mengembangkan khazanah tradisi ilmu sehingga berupaya membuka ruang kepada bangsa asing untuk mengenali, meminati, membaca dan mempelajari karya-karya hasil terjemahan bahasa Melayu,” kata YBhg. Profesor Dr. Asyraf Hj. Ab. Rahman.

YBhg. Profesor Dr. Asyraf Hj. Ab. Rahman turut menyeru kepada semua para cendekiawan, sarjana dan ahli akademik di Malaysia supaya memperbanyak usaha menulis karya ilmu dalam bahasa Melayu yang merangkumi semua aspek bidang keilmuan agar penggunaan bahasa Melayu dalam kalangan masyarakat asing dan para ilmuwan dunia semakin meluas dan dapat dimartabatkan hingga ke persada antarabangsa.

Sementara itu, YBhg. Profesor Dr. Zakaria Ali dengan tajuk kertas kerjanya, iaitu “Bahasa Melayu Alat Bercerita”, menekankan tentang bahasa Melayu sebagai karya seni yang perlu dijaga dan dipelihara. Selain itu, beliau turut menyatakan bahawa seni dan bahasa saling melengkapi menuju ke arah penghayatan.

“Melalui wadah bahasa, watak dan perwatakan yang pelbagai seperti zalim, kejam, setia, bodoh dan derhaka dapat dirakam. Bahasa Melayu itu berkuasa mengolah tema silam yang bersifat legenda dan juga kejadian seharian yang konkrit di samping tinggi adabnya, halus sebutannya, dan lancar naratifnya,” ujar YBhg. Profesor Dr. Zakaria Ali.

Berkaitan dengan keutamaan “Bahasa Melayu dan Pengukuhan Melalui Undang-Undang” yang perlu dikuatkuasakan dalam sesebuah negara, YBhg. Dato’ Seri Sidek Saniff menjelaskan bahawa kedudukan bahasa Melayu di Singapura terjamin dengan pengiktirafannya sebagai bahasa kebangsaan Singapura yang termaktub dalam Perlembagaan Republik Singapura.

Menurut YBhg. Dato’ Seri Sidek Saniff, lagu kebangsaan negara Singapura juga dalam bahasa Melayu dan masyarakat Singapura yang majmuk terdedah kepada bahasa Melayu sejak kecil lagi. Selain itu, Singapura juga memperkenalkan Bulan Bahasa sejak tahun 1988 dengan tujuan untuk menggalakkan masyarakat Singapura mempraktikkan bahasa Melayu dalam kehidupan seharian mereka. Di samping itu, antara inisiatif yang dilaksanakan oleh Singapura bagi memperkasakan lagi penggunaan bahasa Melayu termasuklah memperkenalkan gerbang laman Majlis Bahasa Melayu Singapura (MBMS), iaitu www.bahasawan.org sebagai satu wadah untuk para pelajar, pendidik, penulis dan masyarakat yang lain aktif mempelajari dan berinteraksi dalam bahasa Melayu.

“Ketiga-tiga Perdana Menteri Singapura juga fasih bertutur dalam bahasa Melayu. Mereka berasa selesa berkomunikasi dalam bahasa Melayu termasuklah dalam majlis-majlis rasmi seperti hari kemerdekaan, hari rapat umum tahunan serta semasa berkempen pilihan raya. Para menteri yang bukan berbangsa Melayu juga mahir bertutur dan berucap dalam bahasa Melayu,” ujar YBhg. Dato’ Seri Sidek Saniff.

Dapat disimpulkan bahawa pelbagai usaha dapat dilaksanakan untuk mengembangkan dan memperkasakan bahasa Melayu. Dengan tekad yang jitu dan usaha yang berterusan yang dilaksanakan oleh semua pihak, bahasa Melayu berupaya untuk dikembangkan dari Malaysia ke serantau ASEAN seterusnya ke peringkat antarabangsa.


Simposium Pengantarabangsaan Bahasa Melayu 2022 Melabuhkan Tirai

Untuk mendapatkan maklumat terkini, ikuti kami melalui Telegram

Kuala Lumpur – Majlis Penutupan Simposium Pengantarabangsaan Bahasa Melayu 2022 dengan tema “Mengangkat Bahasa Melayu sebagai Bahasa ASEAN dan Antarabangsa” yang berlangsung selama tiga hari bermula pada 22 hingga 24 Mei 2022 di Wisma DBP telah disempurnakan oleh Ketua Setiausaha Negara, YBhg. Tan Sri Dato’ Seri Mohd Zuki Ali sekali gus berjaya merealisasikan hasrat YAB Dato’ Sri Ismail Sabri Yaakob, Perdana Menteri Malaysia.

Sebanyak tiga ucap utama dan 15 sidang pembentangan kertas kerja yang melibatkan 67 tokoh akademik, sarjana, cendekiawan dan sasterawan dari pelbagai negara ASEAN telah dilaksanakan dalam simposium ini.

YBrs. Dr. Kamarul Zaman Haji Yusoff, Pengarah Simposium Pengantarabangsaan Bahasa Melayu 2022 berkata dalam ucapan alu-aluannya, simposium ini menjadi wadah ilmu bagi ahli akademik dan tokoh tersohor mewacanakan kepentingan pengantarabangsaan bahasa Melayu serta membincangkan usaha-usaha pemartabatan bahasa Melayu di negara ini dan seantero dunia.

Gimik Penyerahan Resolusi Simposium telah disampaikan oleh YBrs. Dr. Kamarul Zaman Haji Yusoff kepada YBhg. Tan Sri Dato’ Seri Mohd Zuki Ali.

Menurut YBhg. Tan Sri Dato’ Seri Mohd Zuki Ali ketika berucap semasa merasmikan majlis penutupan, bahasa Melayu mempunyai peranan yang begitu signifikan kepada pembinaan bangsa Malaysia, ketamadunan dan peradaban kita.

Kita harus berterima kasih kepada pejuang bahasa dan bangsa Melayu, khususnya sewaktu negara di ambang merdeka. Hal ini demikian kerana dengan hasil perjuangan, titik peluh dan keringat merekalah, akhirnya bahasa Melayu diisytiharkan sebagai bahasa kebangsaan dan termaktub dalam Perkara 152(1) Perlembagaan Persekutuan.

Oleh hal yang demikian, gerakan memperkasa bahasa Melayu sebagai bahasa utama dalam kalangan agensi dan penjawat awam perlu diberikan keutamaan tertinggi. Tambah beliau, pihak kerajaan akan mengeluarkan arahan dari semasa ke semasa bagi menegaskan komitmen dalam memastikan keutamaan penggunaan bahasa Melayu dalam kalangan penjawat awam sentiasa berada pada tahap terbaik, sekali gus akan melipatgandakan usaha untuk menjadikan Perkhidmatan Awam Malaysia sebagai suri teladan pengguna bahasa kebangsaan yang baik dan betul kepada sektor lain.

“Hal ini bukanlah bertujuan untuk menakut-nakutkan penjawat awam, sebaliknya untuk memastikan bahasa Melayu sebagai bahasa kebangsaan tidak dicabul penggunaannya dengan sewenang-wenangnya,” kata beliau.

Selain itu, YBhg. Tan Sri Dato’ Seri Mohd Zuki Ali turut mencadangkan agar institusi pengajian tinggi (IPT) dan badan berautoriti mengambil inisiatif untuk melaksanakan semula Kursi Pengajian Melayu di universiti dan IPT di benua terpilih, menghantar tenaga pengajar bahasa Melayu di institusi tertentu yang memerlukan khidmat demikian di serata dunia, dan meluaskan fungsi pejabat kedutaan Malaysia di seluruh dunia untuk memartabatkan lagi bahasa Melayu.

Mengakhiri ucapan perasmian, YBhg. Tan Sri Dato’ Seri Mohd Zuki Ali menzahirkan ucapan setinggi-tinggi penghargaan kepada pihak penganjur dan peserta yang terlibat dalam penganjuran Simposium Pengantarabangsaan Bahasa Melayu 2022.

Majlis perasmian penutupan bertambah seri dengan persembahan silat daripada Persatuan Silat Seni Cekak Ustaz Hanafi Malaysia dan persembahan deklamasi puisi daripada YBhg. Dato’ Rahman Shaari, penerima Anugerah Penulisan Asia Tenggara 2007.

Turut hadir dalam majlis ini ialah Pengerusi Lembaga Pengelola DBP, YBhg. Profesor Datuk Seri Dr. Awang Sariyan merangkap Pengerusi Bersama Simposium Pengantarabangsaan Bahasa Melayu dan Pengarah Institut Alam dan Tamadun Melayu (ATMA), Universiti Kebangsaan Malaysia, dan Ketua Pengarah DBP, YBhg. Datuk Abang Sallehuddin Abg.  Shokeran.


“Martabatkan Bahasa Melayu dan Sastera Tempatan“-Raja Muda Perlis

Padang Besar-Raja Muda Perlis Tuanku Syed Faizuddin Putra Jamalullail menitah ingatkan bahawa usaha memartabatkan bahasa Melayu dan sastera tempatan seharusnya dimainkan oleh semua pihak.

Bahasa Melayu pernah diiktiraf sebagai lingua franca suatu ketika dahulu dan dituturkan secara meluas. Malah, bahasa Melayu juga terbukti sebagai bahasa ilmu dan sumber penyatuan bangsa. Manakala sastera Melayu sangat kaya dengan elemen tempatan yang menjadikannya begitu unik di mata dunia.

Demikian titah baginda selepas berkenan berangkat menghadiri “Program Hijrah Minda MAIPs Bilangan Ke-18 Bagi Tahun 2022“ yang diadakan di Masjid Al Nur, Kampung Chantik, Padang Besar (Utara) baru-baru ini.

Sempena program tersebut Tuanku Syed Faizuddin Putra turut berkenan menyerahkan sumbangan zakat Majlis Agama Islam dan Adat Istiadat Melayu Perlis (MAIPs) berjumlah RM12 000 kepada seramai 30 orang asnaf terpilih dalam kalangan anak kariah masjid tersebut untuk diagihkan melalui amilnya Ustaz Mohd Fadzil Seman. Setiap seorang akan menerima RM400.

Menyentuh mengenai kepentingan keupayaan bahasa Melayu di persada antarabangsa, Tuanku Syed Faizuddin Putra menitahkan bahawa bahasa Melayu telah diiktiraf sebagai bahasa kebangsaan dan termaktub dalam Perkara 152 Perlembagaan Persekutuan. Sastera Melayu pula menjadi warisan dan teras negara bangsa sejak zaman-berzaman.

Kita sememangnya perlu berbangga dengan karya agung terdahulu seperti Sejarah Melayu, Hikayat Hang Tuah, Hikayat Merong Mahawangsa dan lain-lainnya. Inti pati karya sastera tempatan ini sebenarnya sarat dengan elemen nilai yang menjadi lambang jati diri Melayu.


Bangga, Sayang dan Setia terhadap Bahasa

Untuk mendapatkan maklumat terkini, ikuti kami melalui Telegram

Kuala Lumpur – Bahasa Melayu pernah melalui zaman kegemilangan sebagai bahasa pentadbiran, bahasa diplomasi, bahasa undang-undang, bahasa ilmu dan falsafah, bahasa perdagangan, bahasa ketatanegaraan dan bahasa sastera tinggi semasa zaman kesultanan Melayu Melaka dari abad ke-13 hingga abad ke-19. Menyedari akan hakikat ini, usaha untuk terus meletakkan kedudukan bahasa Melayu pada kedudukan tertinggi tidak pernah dikesampingkan oleh pejuang bahasa. Terkini, Jabatan Perdana Menteri dengan kerjasama Dewan Bahasa dan Pustaka (DBP) dan Universiti Kebangsaan Malaysia (UKM) serta Universiti Pendidikan Sultan Idris (UPSI) sebagai rakan kerjasama mengadakan Simposium Pengantarabangsaan Bahasa Melayu demi mengangkat bahasa Melayu sebagai bahasa ASEAN dan antarabangsa.

Simposium ini disifatkan sebagai usaha Perdana Menteri Malaysia, YAB Dato’ Sri Ismail Sabri Yaakob yang menjelaskan bahawa penggunaan bahasa Melayu dalam siri lawatan beliau ke negara ASEAN dan di negara lain bermula mulai tahun ini.

Sebelum acara penutup yang menyaksikan penyerahan resolusi simposium kepada Ketua Setiausaha Negara, sebuah forum khas bertajuk “Bahasa Melayu Menuju Globalisasi” telah diadakan. Forum ini menampilkan lima orang ahli panel dengan Ketua Pengarah DBP, YBhg. Datuk Abang Sallehuddin Abg. Shokeran bertindak sebagai pemudah cara.

Malaysia diwakili oleh Felo Utama Institut Kajian Etnik (KITA) UKM, YBhg. Profesor Emeritus Datuk Dr. Teo Kok Seong, YBhg. Profesor Emeritus Tan Sri Dato’ Dr. Ibrahim Shah Abu Shah, Pengerusi Lembaga Pengarah UiTM, dan YBhg. Profesor Datuk Dr. Raduan Che Rose, Presiden Majlis Profesor Negara. Sementara itu, Perancis diwakili oleh YBhg. Profesor Dr. Laurentt Metzger dan Indonesia diwakili oleh YBhg. Profesor Madya Dr. H. Abdul Malik dari Universiti Maritim Raja Ali Haji.

Pada awal perbincangan forum, YBhg. Datuk Abang Sallehuddin selaku moderator sesi forum mengajukan persoalan tentang cara negara seperti Malaysia, Indonesia atau negara kecil yang lain mengantarabangsakan negara mereka. Pentas forum dibuka oleh panel pertama, YBhg. Profesor Dr. Laurent Metzger yang menyatakan bahawa jurang antara bahasa Melayu dengan bahasa Inggeris memang berlaku di negara ini. Pada masa yang sama, rakyat Malaysia perlu menerima bahasa lain yang berada dalam rumpun yang sama contohnya bahasa Indonesia.

“Tidak ada sesiapa yang boleh menafikan bahawa bahasa Indonesia itu ialah bahasa Melayu. Beliau juga menegaskan bahawa syarat untuk bahasa Melayu menjadi bahasa rasmi ASEAN turut memerlukan pelaburan khasnya apabila berlaku persidangan antarabangsa. “Sebagai contoh, apabila berlaku persidangan antarabangsa yang melibatkan penggunaan bahasa Melayu, khidmat penterjemah perlu disediakan. Biarpun  melibatkan kos yang tinggi, namun jika hal tersebut dilakukan, maruah bahasa Melayu juga akan lebih tinggi nilainya,” ujar beliau yang  menerima tepukan gemuruh daripada peserta usai melontarkan pandangan tersebut.

YBrs. Prof. Madya Dr. Malik pula menyatakan bahawa bahasa Melayu menjadi faktor utama Indonesia meraih kemerdekaan pada 17 Ogos 1945. “Tidak ada seorang pun rakyat Indonesia yang tidak boleh berbahasa Melayu,” jelas beliau. Menurutnya, rakyat Indonesia akan menggunakan bahasa tersebut mengikut dialek masing-masing. Beliau turut menjelaskan bahawa dalam apa-apa urusan pun, rakyat Indonesia tidak boleh menggunakan bahasa asing. “Sesungguhnya bahasa Indonesia itu ialah bahasa Melayu yang diangkat menjadi bahasa Indonesia,” tambah beliau.

“Keazaman politik perlu dijadikan asas utama jika mahu mengangkat bahasa Melayu ke tempat yang lebih tinggi bukan sahaja dalam arena tempatan, malah hingga ke persada antarabangsa,” demikian jelas YBhg. Profesor Emeritus Tan Sri Datuk Dr. Ibrahim Shah Abu Shah yang menyatakan bahawa pihak kerajaan perlu mempamerkan kesungguhan untuk mendaulatkan bahasa Melayu di negara ini. Beliau juga menyentuh sikap segelintir masyarakat yang tidak memiliki sifat patriotik dengan sentiasa menolak aspirasi kerajaan untuk memartabatkan bahasa Melayu sebagai bahasa kebangsaan. Beliau juga turut menyentuh kedudukan bahasa Melayu yang dipandang rendah sebelum ini dengan perbuatan yang mencalarkan maruah bahasa Melayu itu sendiri.

“Kita menyokong aspirasi Perdana Menteri dan usaha yang ada perlu digembleng. Namun begitu, bahasa Melayu perlu dihormati pada peringkat negara terlebih dahulu sebelum diiktiraf pada peringkat antarabangsa,” ujar beliau. Beliau juga turut menyatakan bahawa golongan yang mengkhianati usaha untuk memartabatkan bahasa Melayu wajar dianggap sebagai petualang. Tambah beliau, “Sebagai perbandingan, ada yang sudah 50 tahun menjadi rakyat Malaysia, tetapi tidak mampu berbicara dalam bahasa Melayu berbanding dengan golongan imigran yang pada hari pertama menjejakkan kaki di Malaysia sudah mampu menghafal enam perkataan yang menjadi perbualan asas di negara ini.”

Jelas YBhg. Profesor Datuk Dr. Raduan Che Rose, “Perjuangan bahasa Melayu di negara ini kekal menjadi polemik yang masih terbelit.” Menurut beliau, aspirasi yang sedang diusahakan oleh Perdana Menteri mampu mengangkat bahasa Melayu ke tahap tertinggi. “Kita perlu perjelaskan dan tetapkan pendirian tanpa perlu bertelagah. Kedudukan bahasa Melayu di negara kini melambangkan jurang yang sangat besar antara aspirasi dengan realiti yang kita hadapi sekarang,” luah YBhg. Profesor Datuk Dr. Raduan. Bagi beliau, usaha yang lebih strategik perlu dilakukan supaya tumpuan terhadap bahasa Inggeris tidak menjadi agenda utama masyarakat di negara ini. “Satu kerangka perundangan perlu dilakukan dari segi perlembagaan, Akta Pendidikan dan Akta DBP sendiri. Pastikan ketetapan penggunaan bahasa Melayu itu tanpa adanya ruang untuk bertolak ansur lagi selepas ini,” tegas beliau.

Bagi YBhg. Profesor Emeritus Datuk Dr. Teo Kok Seong pula, beliau berpandangan bahawa telah banyak yang diperkatakan oleh masyarakat berkaitan dengan kedudukan bahasa Melayu.“Usaha ini perlu diiringi dengan perancangan yang lebih rapi untuk menyebarluaskan bahasa Melayu. Jika boleh, kita mahu jadi seperti Indonesia yang bangga, sayang dan setia terhadap bahasa kebangsaan mereka. Namun begitu, di Malaysia hal ini tidak berlaku,” luah beliau. Beliau juga tidak menafikan peranan bahasa Inggeris sebagai bahasa antarabangsa yang perlu dikuasai, namun bahasa Melayu itu perlu diperkukuh terlebih dahulu. “Orang Melayu perlu menunjukkan teladan yang baik. Jika penutur jati tidak mampu membela bahasanya sendiri, apakah yang hendak diharapkan daripada bangsa lain?” soal beliau. “Jika terdapat waima seorang pun dalam kalangan rakyat yang mempertikaikan usaha mendaulatkan bahasa Melayu, maka usaha yang dibina itu tidak akan berjaya,” ujar beliau.

“Bahasa Melayu hanya tersebar luas apabila dipelajari oleh lebih daripada 100 buah universiti sebagai bahasa asing termasuklah dituturkan oleh 300 juta orang. Namun, masih belum mencapai tahap pengantarabangsaan. Oleh hal yang demikian, bahasa Melayu perlu berada dalam ranah antarabangsa sebagai bahasa komunikasi,” ulas YBhg. Profesor Emeritus Datuk Dr. Teo Kok Seong apabila melihat kedudukan bahasa Melayu pada hari ini.

“Perlu diingatkan bahawa imej negara juga mampu meningkat dalam aspek bahasa apabila berkaitan dengan soal ekonomi dan perdagangan,” cadang beliau. Dalam hal ini beliau menyifatkan bahawa negara perlu mereka bentuk barangan atau produk dalam bahasa Melayu supaya dapat dijual dan dipasarkan kepada negara antarabangsa agar mereka yakin dan berasakan bahawa produk itu penting dalam ranah antarabangsa. Begitulah cadangan yang dikemukakan oleh barisan ahli panel yang terlibat sebelum sesi forum khas ini berakhir pada petang tadi. Pada masa yang sama, masyarakat diseru agar bangga, sayang dan setia terhadap bahasa Melayu.


Menteri MOTAC Rasmi Persidangan Tahunan Perpustakaan Malaysia 2022

Kuala Lumpur – Menteri Pelancongan, Seni dan Budaya (MOTAC), YB Dato’ Sri Hajah Nancy Shukri telah merasmikan Persidangan Tahunan Perpustakaan Malaysia 2022 (PTPM 2022) yang dianjurkan oleh Persatuan Pustakawan Malaysia (PPM) dengan kerjasama Perpustakaan Negara Malaysia (PNM) di Hotel Seri Pasific hari ini.

Bertemakan “Tiada Sesiapa yang Tertinggal: Perpustakaan Sebagai Agen Perubahan”, YB Dato’ Sri Hajah Nancy Shukri, PTPM 2022 berkata, usaha ini adalah sangat bertepatan dengan peranan perpustakaan sebagai pusat setempat bagi proses pengajaran, pembelajaran dan perkongsian ilmu sebagai tempat tumpuan kepada kanak-kanak, suri rumah tangga dan warga emas.

Perpustakaan berperanan sebagai satu hab komuniti dan tempat pengumpulan sejarah tempatan dan warisan melalui perkongsian kisah hidup dalam bentuk sejarah lisan serta ekonomi yang boleh menjana pendapatan penduduk setempat.

“Oleh itu, perpustakaan harus aktif memainkan peranan dalam pemeliharaan warisan budaya, seterusnya menyokong visi Kementerian Pelancongan, Seni dan Budaya iaitu, Destinasi Lestari Kaya Budaya,” ujar YB Dato’ Sri Hajah dalam ucapan perasmian pada pagi tadi.

Sementara itu, beliau mencadangkan kepada pihak PNM supaya mewujudkan modul khusus untuk kursus bercerita agar penyampaian cerita bukan sahaja merangkumi sejarah berkenaan kisah tersebut, malah lebih daripada itu seperti memahami budaya masyarakat tertentu agar dapat menarik lebih ramai pengunjung ke negara kita.

Bersempena dengan PTPM 2022 ini, pertandingan poster yang terdiri daripada tiga kategori, iaitu Information Scientist, Young Explorer dan Junior Wizard untuk para akademia, industri perpustakaan, guru perpustakaan dan pengawas pusat sumber turut dianjurkan bagi mempamerkan inovasi dan rekaan yang dilakukan oleh pustakawan serta murid-murid sekolah.

MOTAC berharap agar perpustakaan dalam negara dapat bersama-sama menggembleng tenaga untuk meneruskan usaha murni dalam membina masyarakat berilmu dan berdaya saing dengan melaksanakan pelbagai program galakan membaca yang melibatkan semua pihak.

Turut hadir dalam memeriahkan Majlis Perasmian PTPM 2022 ialah Ketua Pengarah Perpustakaan Negara Malaysia, Puan Siti Salasiah Abdul Wahab, Naib Presiden 1 Pustakawan Malaysia, Siti Sumaizan Ramli, Pengerusi PTPM 2022, Dr. Ghazali Mohd Fadzil, barisan Ahli Majlis PPM bagi penggal 2020 – 2022, pembentang dan peserta persidangan.


Malaysia Peroleh Laba daripada Larangan Eksport Minyak Sawit Indonesia?

Untuk mendapatkan maklumat terkini, ikuti kami melalui Telegram

Presiden Indonesia, Joko Widodo, mengumumkan bahawa Indonesia akan menghentikan eksport minyak masak dan minyak sawit mentah ke luar negara bermula pada April lalu. Kesatuan Petani Kelapa Sawit Indonesia menyokong larangan kerajaan terhadap eksport kelapa sawit dan menyifatkannya sebagai langkah sementara yang perlu dilakukan.

Tindakan negara pengeluar kelapa sawit dan pengeksport terbesar dunia itu bertujuan memastikan bekalan dan harga mampu beli minyak masak di pasaran domestik. Indonesia merupakan negara pengeksport minyak sawit terbesar di dunia apabila pada tahun lalu, pengeluaran dan eksport minyak sawit Indonesia mewakili masing-masing 59 peratus dan 56 peratus daripada pengeluaran dan eksport minyak sawit dunia. Larangan eksport itu menyebabkan harga minyak kacang soya melambung ke paras tertinggi di tengah-tengah kebimbangan mengenai bekalan global minyak sayur-sayuran alternatif yang berkurangan.

Langkah Indonesia seolah-olah akan memburukkan situasi kerana kekurangan bekalanÂ  minyak masak mungkin boleh membawa kepada krisis kebuluran makanan di negara yang bergantung pada import minyak masak. Ketidakseimbangan permintaan dan penawaran dijangka akan menyebabkan harga minyak sawit dan minyak-minyak pesaing lain melonjak ke paras yang lebih tinggi. Langkah ini juga tidak seimbang kerana akan memberikan kesan besar untuk pasaran antarabangsa dan meninggalkan kesan kepada pendapatan pekerja, petani kecil dalam industri ladang dan industri minyak sawit di Indonesia.

India, misalnya mengimport 50 peratus minyak sawit dari Indonesia. Dalam tempoh setahun, jumlah importnya dianggarkan sekitar lapan juta tan, iaitu mewakili sebanyak 40 peratus daripada jumlah minyak yang boleh digunakan untuk masakan. India ialah negara pengimport terbesar dunia dalam minyak masak sayuran. Apakah tindakan kerajaan India berikutan langkah Indonesia itu? Adakah New Delhi akan merujuk ke Malaysia untuk menambah eksport mintak sawit dari Malaysia?

Jika diteliti, dasar Indonesia itu telah dilaksanakan oleh beberapa buah negara termasuk Argentina yang mengenakan cukai eksport yang tinggi untuk masaknya, sementara Moldova, Hungary dan Serbia telah melarang eksport bijirin mereka. Negara Barat yang melaksanakan diskriminasi terpilih mereka terhadap minyak sawit atas alasan keradangan kepada kulit dan isu pekerja buruh paksa, serta isu perubahan iklim kini akur betapa pentingnya minyak sawit kepada dunia.

Konflik Ukraine-Rusia juga telah menyukarkan pasaran minyak masak dunia. Rantau Laut Hitam sahaja memperuntukkan 76 peratus eksport minyak bunga matahari. Penghantaran melalui jalan laut ke rantau tersebut terjejas disebabkan pihak insurans mengenakan premium yang tinggi kesan daripada situasi perang yang menyebabkan kapal pengantar kargo minyak masak tidak mampu menanggung kosnya.

Konflik kedua-dua negara ini memaksa kebanyakan negara pengimport minyak bunga matahari menukar kepada import minyak sawit. Ukraine dan Russia merupakan pengeksport terbesar minyak bunga matahari di dunia. Menurut the Observatory of Economic Complexity, laman sesawang visualisasi data untuk perdagangan antarabangsa, 46 peratus minyak bunga matahari diperoleh dari Ukraine dan 25 peratus dari Russia.

Peningkatan dasar perlindungan makanan akan menimbulkan kebimbangan dalam kalangan negara yang bergantung pada bahan makanan asas dan minyak masak seperti di Timur Tengah dan Afrika yang akan menyebabkan kekurangan bekalan makanan dan dapat mencetuskan kekacauan.

Isu minyak sawit ini mengingatkan saya tentang beberapa pihak yang ingin mengambil tindakan ke atas Malaysia berikutan isu pekerja yang dikatakan tidak mendapat layanan setimpal dan cadangan pihak berkuasa India untuk memboikot pembelian minyak sawit dari Malaysia. Hal ini ekoran kenyataan mantan Perdana Menteri, Tun Dr. Mahathir Mohamad yang meminta India bekerjasama dengan Pakistan bagi menyelesaikan konflik dua buah wilayah berkenaan ketika berucap pada Perhimpunan Agung Pertubuhan Bangsa-Bangsa Bersatu (UNGA) ke-74 pada 24 hingga 28 September 2020.

Adakah dengan tindakan Indonesia itu akan mendatangkan laba bagi Malaysia untuk meningkatkan pengeluarannya untuk menjadi pengeksport utama minyak masak pula?Apakah langkah Malaysia bagi mengimbangi kekurangan minyak kelapa sawit dunia berikutan tindakan Indonesia itu?

Timbalan Menteri Perusahaan, Perladangan dan Komoditi, Datuk Seri Wee Jeck Seng berkata, kesan jangka pendek tentunya menyebabkan negara pengimport mengalihkan pandangan ke arah Malaysia. Namun begitu, Malaysia berdepan dengan cabaran disebabkan isu kekurangan tenaga buruh yang menyebabkan Malaysia tidak mampu menampung permintaan tinggi ekoran langkah yang diambil Indonesia itu.

Jeck Seng berkata, pada ketika ini pengeluaran minyak sawit mentah (CPO) yang mampu dikeluarkan Malaysia setahun adalah sekitar 17 juta tan disebabkan faktor kekurangan tenaga pekerja dalam sektor perladangan. Menurut beliau, peningkatan permintaan eksport itu mampu memberi cabaran kepada industri hiliran sawit tempatan di Malaysia berikutan persaingan untuk mendapatkan bekalan bahan mentah. Jelas beliau, Malaysia masih bergantung pada permintaan dan penawaran minyak sawit dunia dan keperluan bagi pasaran tempatan pula hanyalah sebanyak satu juta tan setahun bagi pengeluaran minyak masak bersubsidi.

Sehubungan dengan itu, sebagai negara pengeluar dan pengeksport utama minyak sawit dan produk-produk hiliran berasaskan sawit, kerajaan akan melindungi kelangsungan dan kebolehsaingan industri sawit tempatan pada peringkat global termasuklah industri hiliran.

Malaysia harus merancang strategi bagi meningkatkan eksport minyak sawitnya ke pasaran dunia dan memikirkan pelan perancangan jangka masa pendek dan panjang berhubung dengan isu ini.

Penulis, Pensyarah di Jabatan Komunikasi, Fakulti Komunikasi, Seni Visual dan Pengkomputeran, Universiti Selangor (UniSEL).


KPM Perkenalkan Konsep Sekolahku SEJAHTERA di Forum Pendidikan Dunia, London

Putrajaya – Menteri Kanan Pendidikan, YB Senator Datuk Dr. Radzi Jidin bersama-sama delegasi di bawah Kementerian Pendidikan Malaysia (KPM) telah membawa konsep Sekolahku SEJAHTERA dalam Forum Pendidikan Dunia 2022 (EWF 2022) yang berlangsung di London, United Kingdom semalam.

Menurut Datuk Dr. Radzi Jidin, pendekatan konsep Sekolahku SEJAHTERA secara keseluruhannya telah disambut baik oleh panel dan delegasi semasa pembentangannya dalam sesi “Ministerial Exchange”, yang membincangkan topik bertajuk, Should social and emotional learning (SEL) come first?.

Dalam pembentangan berkenaan, saya menjelaskan bahawa kita tidak seharusnya memberi keutamaan hanya kepada aspek atau komponen tertentu dalam pendidikan anak-anak.

“Perkara yang paling penting adalah untuk mencari pendekatan seimbang dalam semua aspek pembelajaran, termasuklah SEL,” ujar beliau dalam hantaran di Facebooknya pada petang tadi.

Mengulas lebih lanjut dalam forum berkenaan, beliau yakin dan percaya bahawa penerapan konsep Sekolahku SEJAHTERA secara semula jadi mampu melahirkan generasi pewaris negara yang hebat.

Datuk Dr. Radzi Jidin turut menjelaskan bahawa SEL merupakan antara komponen yang diambil kira oleh KPM dalam membangunkan konsep Sekolahku SEJAHTERA.

Secara keseluruhannya, beliau berkata, delegasi melihat konsep itu sebagai satu pendekatan yang menyeluruh dalam membentuk kemenjadian murid.


Tempoh Perkhidmatan Guru Interim Dilanjutkan Satu Tahun

Untuk mendapatkan maklumat terkini, ikuti kami melalui Telegram

Putrajaya – Kementerian Pendidikan Malaysia (KPM) memaklumkan bahawa perkhidmatan guru interim bagi lantikan tahun 2019 dilanjutkan pada tempoh satu tahun lagi.

Menurut KPM, pelanjutan tempoh ini dilakukan adalah untuk membantu para guru dalam urusan temu duga dan mendapat jawatan lantikan tetap, khususnya kepada guru yang telah memenuhi syarat Suruhanjaya Perkhidmatan Pendidikan (SPP).

KPM turut menegaskan bahawa guru interim lantikan sebelum tahun 2019 perlu memastikan syarat-syarat lantikan Skim Perkhidmatan Pegawai Perkhidmatan Pendidikan (PPP) dipenuhi.

“Syarat ini penting bagi membolehkan perakuan dibuat oleh KPM sebelum dikemukakan kepada SPP untuk urusan temuduga dan lantikan tetap,” kata KPM dalam kenyataan media pada hari ini.


“Jangan Ada Sikap Bertangguh” – Raja Muda Perlis

Kangar – “Jangan ada sikap bertangguh atau ‘nanti dulu’, kerana perkara ini akan mengubah persepsi pelajar dalam melihat sesuatu perkara, secara tidak langsung merosakkan fokus dan sasaran untuk menjadi pelajar yang terbaik,” titah Raja Muda Perlis, DYTM Tuanku Syed Faizzuddin Putra Jamalullail selepas berkenan berangkat menyampaikan agihan zakat Majlis Agama Islam dan Adat Istiadat Melayu Perlis (MAIPs) baru-baru ini.

Menurut baginda, mahasiswa di institut pengajian tinggi (IPT) bakal menjadi seorang dewasa dan perlu didedahkan kepada perkara baharu yang memerlukan komitmen dan tanggungjawab agar dapat menggunakan nilai tambah tersebut dalam mengharungi kehidupan masa depan.

Baginda turut menyarakan agar pelajar sentiasa menjaga tingkah laku apabila berinteraksi dengan guru atau pensyarah sekiranya mempunyai masalah atau persoalan yang tidak jelas.

Pada masa yang sama, baginda bertitah, “Tidak semua yang dilihat itu indah dan cantik. Oleh itu, pelajar harus memahami dan mengambil tahu risiko dan implikasi daripada setiap keputusan yang diambil kerana itulah ‘kunci’ untuk menjadi seorang insan yang berjaya kelak.”

Program agihan zakat MAIPs tersebut melalui program kayuhan “MAIPs Peduli” telah diadakan di sekitar Kampung Ujung Bukit dan Kampung Nesam kepada tiga orang asnaf terpilih, iaitu Jukhairi Abidin, Abu Seman Suberi Ibrahim dan Azizis Kassim.

DYTM Tuanku Syed Faizuddin Putra, merangkap Yang Dipertua MAIPs turut berkenan merasmikan projek pembangunan sosioekonomi MAIPs berupa perniagaan kedai makan yang diusahakan oleh Nor Sharizan Shaaban yang merupakan peserta dalam program Latihan Pembangunan Usahawan (LPU) MARA/MAIPs sebelum ini.

Beliau telah menerima bantuan untuk membeli peralatan kedai bernilai RM8300 daripada MAIPs melalui Akademi Transformasi Asnaf MAIPs (ATAM). Perasmian simbolik tersebut diadakan di Taman Buah-buahan Eksotik, Jabatan Pertanian Negeri di Sungai Batu Pahat.


Shazmi Salur Biasiswa RM22 Ribu kepada Pelajar UUM

Alumni UUM, Shazmi Ali Sardar Ali memperuntukkan sebanyak RM22 000 sebagai biasiswa kepada 11 pelajar untuk terus melanjutkan pengajian di UUM dengan lebih bersemangat.

Naib Presiden SHELL Malaysia, merangkap Profesor Adjung School of Business Management (SBM) dan Ahli Majlis Eksekutif Persatuan Alumni UUM, berharap usaha yang dilakukan ini dapat menjadi pemangkin dan inspirasi kepada lebih ramai alumni untuk tampil memberikan sumbangan.

Saya sebenarnya segan untuk memberikan ucapan, tetapi apabila memikirkan apa perkara ini dapat dijadikan sebagai contoh kepada alumni di luar sana untuk turut sama menyumbang bakti pada UUM dalam pelbagai kaedah sama ada kewangan, atau perkhidmatan, saya jadi bersemangat.

“Saya teringat nasihat ibu semasa kecil, kalau kita buat baik, jangan cerita pada orang bak kata pepatah ‘tangan kanan memberi, tangan kiri tak tahu dan saya rasa  ramai di luar sana yang ingin memberikan sumbangan, tetapi mereka tidak tahu cara dan saluran mana yang harus dituju.

Ujarnya, UUM jauh berbeza berbanding dengan era ketika beliau menjadi pelajar sewaktu tahun 1999 serta menyifatkan UUM dari dulu sampai sekarang kuat dari segi akademik, kokurikulum dan paling penting ialah integriti.

“Zaman sekarang hendak mencari orang yang pandai senang, tetapi hendak mencari orang yang berintegriti susah. Jadilah manusia yang baik, maju walau apa-apa sekalipun dan reda ibu bapa amat penting kerana apabila mereka bangga dengan kita itulah sebenar-benarnya kejayaan.

“Jangan malas membaca dan kedekut ilmu. Jadilah orang yang merendah diri dan tidak bangga diri. Apabila berjaya, hal ini bukanlah bererti kita orang yang paling rajin atau bijak, tetapi kita hanya mendapat rezeki daripada Tuhan,” ucapnya dalam Majlis Penyerahan Biasiswa Alumni UUM dan Hi-Tea Raya Pusat Alumni yang berlangsung di Dewan Sri Angsana, Hotel EDC UUM, semalam.

Sementara itu, Pengarah Pusat Alumni UUM, Profesor Madya Dr. Lily Julienti Abu Bakar berkata, sejarah Biasiswa Alumni bermula pada tahun 2021 apabila Shazmi menyatakan hasrat untuk memberikan sumbangan biasiswa kepada pelajar dan memandangkan beliau merupakan alumni UUM, maka Pusat Alumni menguruskan biasiswa ini.

“Hari ini, kita sangat bertuah kerana Shazmi Ali yang sanggup datang dari jauh dan meluangkan masa ke UUM untuk bertemu dengan pelajar dan menyampaikan sumbangan biasiswa kepada 11 pelajar terpilih,” kata beliau dalam program anjuran Pusat Alumni dengan kerjasama Pusat Pengajian Pengurusan Perniagaan itu.

Penerima biasiswa, pelajar Sarjana Muda Perbankan, Previna A/P Marimuthu  mengakui  agak terkejut apabila terpilih untuk mendapatkan peluang keemasan ini serta merancang untuk menggunakan biasiswa ini bagi keperluan pembelajaran, misalnya membeli buku dan membaiki komputer riba yang rosak.

“Saya amat berterima kasih pada Tuan Shazmi Ali yang memberikan peluang untuk mendapatkan biasiswa ini, malah saya juga akan sentiasa ingat pesanannya agar menghulurkan bantuan kepada golongan yang memerlukan,” kongsinya.

Pelajar Sarjana Muda Keusahawanan, Muhammad Aiman Firdaus Mohd Izam menyambut baik program Biasiswa Alumni sebagai platform bagi pelajar UUM lebih mengenali alumni mereka yang telah berjaya dan dijadikan sebagai contoh teladan mencapai kejayaan.

“Alhamdulillah, saya sangat bersyukur kerana menerima biasiswa dan jutaan terima kasih atas tajaan ini. Saya akan berusaha untuk belajar bersungguh-sungguh dan melakukan perkara yang sama seperti beliau pada satu hari nanti,” ujarnya.


Buli: Mengapakah Hanya Berdiam Diri?

Untuk mendapatkan maklumat terkini, ikuti kami melalui Telegram

Bayangkan jika anda sedang bekerja dan pada masa yang sama menyaksikan rakan sekerja berulang kali membuli rakan sekerja lain. Apakah yang anda akan lakukan?

Walaupun ramai antara kita berfikir bahawa kita akan campur tangan untuk menghentikan perbuatan tersebut, namun tinjauan menunjukkan bahawa kebanyakan pekerja yang menyaksikan situasi buli, dikenali sebagai “pemerhati“ kerana tidak bertindak balas untuk membantu mangsa.

Sebanyak 60 peratus pekerja di sesetengah tempat dilaporkan tidak melakukan apa-apa apabila menyaksikan kejadian buli. Akan tetapi, mengapakah perkara ini berlaku dan apakah akibatnya?

Kejadian buli di tempat kerja berlaku apabila pekerja tertakluk pada tingkah laku berulang yang mengganggu, mengecualikan atau menjejaskan kerja seseorang secara negatif. Perkara ini mungkin melibatkan tindakan keganasan fizikal yang jelas terhadap tingkah laku yang lebih samar-samar, seperti mengejek, menghina atau mengecualikan seseorang secara sosial.

Budaya buli boleh menjejaskan kesihatan mental dan fizikal mangsa secara serius dengan kes ekstrem yang menyebabkan kecederaan atau bunuh diri. Secara purata, kejadian buli di tempat kerja menjejaskan sekitar 15 peratus orang, walaupun sesetengah sektor seperti penjagaan kesihatan dan pendidikan tinggi melaporkan kadar kes yang lebih tinggi.

Kes buli di tempat kerja secara tradisinya dilihat sebagai isu yang hanya melibatkan mangsa dan pembuli. Maka, hal ini perlu ditangani dengan sebaik-baiknya. Namun begitu, kejadian buli sering berlaku di hadapan orang lain. Tinjauan menunjukkan 83 peratus pekerja dalam sesetengah organisasi membuat laporan menyaksikan buli di tempat kerja.

Menyaksikan kejadian buli boleh memudaratkan kesejahteraan pemerhati sendiri dan merangsang ketakutan tentang cara layanan yang akan diterima pada masa hadapan. Namun begitu, cara pemerhati sesuatu kes buli dalam bertindak balas terhadap kejadian itu mungkin boleh membantu atau memburukkan lagi keadaan mangsa.

Dalam kajian baru-baru ini, pengkaji telah meminta pekerja di sebuah universiti untuk menjawab soalan tentang pengalaman mereka dalam kes buli, sama ada sebagai mangsa atau penonton. Kajian menunjukkan mangsa buli mengalami kesan yang lebih rendah apabila mereka mempunyai pemerhati yang campur tangan dan membantu secara aktif. Sebaliknya, mangsa dalam kumpulan dengan pemerhati yang tidak melakukan apa-apa menerima impak yang tinggi. Kajian mencadangkan bahawa hal ini berlaku kerana mangsa dalam situasi ini bukan sahaja perlu menangani kejadian buli itu sendiri, malah juga perlu memahami punca yang  menyebabkan orang lain tidak bertindak balas sehingga menambahkan lebih banyak tekanan. Sehubungan dengan itu, pemerhati atau orang yang melihat kejadian buli merupakan pihak utama yang dapat membantu mencegah budaya membuli di temapt kerja.

Penyelidik telah mencadangkan bahawa maklum balas orang ramai terhadap kes buli di tempat kerja boleh dikategorikan melalui dua cara, iaitu aktif berbanding dengan pasif, dan membina berbanding dengan merosakkan. Cara pertama, mereka menerangkan betapa proaktifnya tindak balas dalam menangani situasi buli, manakala yang kedua menunjukkan sama ada tindak balas itu bertujuan untuk memperbaik atau memburukkan keadaan bagi sasaran.

Pemerhati juga boleh dikelaskan kepada empat golongan. Terdapat pemerhati aktif-konstruktif, yang secara proaktif dan secara langsung berusaha untuk memperbaiki keadaan buli, iaitu melaporkan perbuatan pembuli atau berhadapan dengan mereka.

Terdapat juga pemerhati pasif-konstruktif yang tidak langsung “menyelesaikan“ kes buli, tetapi mendengar atau bersimpati dengan sasaran.

Sebaliknya, pemerhati pasif-destruktif pada kebiasaannya mengelak daripada kes buli dan “tidak berbuat apa-apa“. Sasaran mungkin melihat tindak balas pasif sebagai tindak balas dalam membenarkan tindakan pembuli.

Akhir sekali, pemusnah-pemerhati yang aktif akan memburukkan lagi keadaan dalam kes buli. Sebagai contoh, mereka secara terbuka berpihak kepada pembuli atau menyediakan situasi apabila pembuli boleh memilih mangsa. Golongan ini berpotensi menjadi pembuli sekunder.

Mengapakah ramai orang gagal campur tangan apabila menyaksikan sesuatu kejadian yang mereka maklum adalah salah atau berbahaya?

Teori yang paling terkenal untuk menjelaskan fenomena tersebut dikenali sebagai kesan pemerhati, yang telah diilhamkan dari pembunuhan Kitty Genovese.

Kitty ialah seorang wanita muda di New York yang mati ditikam pada tahun 1960-an di luar bangunan pangsapurinya, pada saat 38 penduduk lain memerhatikan kejadian tersebut dari tingkap mereka. Pada mulanya, dilaporkan bahawa tidak ada seorang pun campur tangan atau menghubungi polis dan menunjukkan tindak balas pasif-destruktif, walaupun cerita ini dan teori itu sendiri telah dicabar. Walau bagaimanapun, kesannya dilihat dalam situasi yang samar-samar, seperti buli yang tidak memerlukan bantuan kecemasan perubatan.

Pemerhati menerangkan tindakan mereka dengan mencadangkan bahawa seseorang  itu kurang berkeyakinan untuk membantu dengan kehadiran orang lain. Hal ini membuatkan mereka berasa kurang bertanggungjawab secara peribadi untuk bertindak, terutamanya dalam situasi yang tidak jelas.

Dalam satu kajian baru-baru ini, pengkaji cuba menyelidik dengan lebih mendalam proses psikologi yang mendasari tingkah laku pemerhati. Kejadian buli selalunya subjektif, dengan mengambil kira pandangan individu dalam membuat tafsiran terhadap suatu situasi yang sama secara berbeza. Oleh itu, pengkaji berminat untuk memahami tafsiran yang membawa kepada tindak balas konstruktif aktif, iaitu melalui pendekatan yang paling membantu.

Dalam mendapatkan tindak balas aktif-konstruktif, pemerhati mesti menganggap bahawa insiden itu cukup teruk untuk menjamin campur tangan. Hal ini boleh menjadi samar-samar, sama ada adakah kenyataan itu hanya gurauan atau sesuatu yang lebih daripada itu? Seterusnya, pemerhati mesti berpendapat bahawa mangsa tidak layak menerima tindakan yang dilakukan terhadap mereka. Akhir sekali, pemerhati mesti melihat bahawa mereka boleh campur tangan dengan berkesan.

Hubungan dalam persekitaran tempat kerja adalah kompleks. Dalam kes tertentu,  apabila prestasi kumpulan menjadi keutamaan, individu dalam kumpulan itu mungkin tidak boleh menerima sebarang kesilapan atau sebarang perkara yang menyusahkan mereka dan seterusnya, mungkin menganggap layanan buruk adalah wajar sebagai hukuman. Terdapat banyak kes yang berlaku apabila pemerhati ingin bertindak tetapi tidak mampu. Sebagai contoh, jika pembuli ialah penyelia mereka, atau jika percubaan campur tangan sebelum itu telah gagal.

Walaupun tiada penyelesaian yang sesuai untuk menggalakkan campur tangan pemerhati, terdapat perkara yang boleh membantu pemerhati dalam memahami situasi sasaran dengan lebih baik dan diharapkan dapat menjadi pemerhati konstruktif yang aktif.

Penyelidik mencadangkan bahawa mengambil suatu perspektif atau cuba melihat sesuatu melalui sudut pandangan lain boleh mendatangkan manfaat. Eksperimen telah menunjukkan bahawa peserta yang diminta untuk mengambil perspektif dari sudut pelaku kurang berkemungkinan bersetuju bahawa salah laku telah berlaku berbanding dengan peserta yang diminta mengambil perspektif dari sudut mangsa.

Organisasi juga mempunyai peranan penting dalam menghentikan budaya buli dan secara idealnya harus mempunyai dasar anti-buli yang mudah diakses oleh pekerja. Dasar ini perlu mentakrifkan dengan jelas definisi buli dan mempunyai proses yang telus dan sulit dalam melaporkan insiden yang dialami atau disaksikan secara langsung.

Dasar dan inisiatif anti-buli harus mendapat sokongan daripada pengurusan tertinggi. Perkara ini akan dapat membantu pekerja berasa selamat dalam bersuara. Organisasi harus cuba mencari punca kes buli berlaku dan mengambil inisiatif atau cara untuk mengurangkannya. Sebagai contoh, beban kerja yang tinggi dan komunikasi yang lemah mungkin menyumbang kepada berlakunya budaya buli.

Sesebuah organisasi yang ahlinya boleh membuat refleksi tentang sesuatu masalah yang dihadapi, boleh mengambil tindakan yang sewajarnya dalam usaha menangani perkara ini. Hal ini bukan sahaja dapat mengurangkan kes buli, malah mampu meningkatkan kesejahteraan suasana di tempat kerja.


Webinar YTF Siri ke-9: Women in Search of Excellence, Esok

Untuk mendapatkan maklumat terkini, ikuti kami melalui Telegram

Kuala Lumpur – Yayasan Tuanku Fauziah (YTF) dengan kerjasama Kementerian Pertanian Industri dan Makanan (MAFI) akan menganjurkan Webinar Yayasan Tuanku Fauziah Siri ke-9: Women in Search of Excellence dengan temanya “Agropreneur Wanita: Saksama Bersama Menjamin Sekuriti Makanan Negara” yang berlangsung pada 28 Mei 2022 secara maya.

Perasmian webinar ini akan disempurnakan oleh Raja Muda Perlis, DYTM Tuanku Syed Faizuddin Putra Ibni Tuanku Syed Sirajuddin Jamalullail.

Sementara itu, majlis penutupan pula akan dirasmikan oleh Raja Puan Muda Perlis, DYTM Tuanku Hajah Lailatul Shahreen Akashah Khalil.

Bersempena dengan tema webinarnya “Agropreneur Wanita: Saksama Bersama Menjamin Sekuriti Makanan Negara”, pelbagai sesi plenari dan sesi forum diadakan dengan menampilkan Ketua Setiausaha MAFI, YBhg. Dato’ Haslina Abdul Hamid dalam ucaptama program berkenaan.

Selain itu, Ketua Pengarah Lembaga Pertubuhan Peladang, YBhg. Dato’ Azulita Salim bersama-sama ahli akademik turut membentangkan topik-topik menarik seperti Program Pembangunan Wiratani Wanita dalam Bidang Antarabangsa; Pelibatan Wanita dalam Keusahawanan Berasaskan Bidang Agromakanan; Pengurusan Kepimpinan dalam Bidang Agromakanan; Penjenamaan dan Pemasaran Digital dengan MY; serta Potensi Penerokaan Bidang Agromakanan Terkini dan Masa Depan.

Sebagai tanda sokongan, MAFI mengundang belia wanita untuk menyertai webinar ini menerusi aplikasi Zoom atau Facebook Langsung MAFI.

Bagi yang berminat, pendaftaran boleh dicapai menerusi pautan berkenaan secara percuma tanpa sebarang bayaran.

Sebarang pertanyaan lanjut, hubungi urus setia Unit Agropreneur Muda (UAM) MAFI di talian 03-88701234.


Pelibatan Wanita dalam Bidang Pertanian Wajar Disokong – Raja Muda Perlis

Kangar – Raja Muda Perlis, DYTM Tuanku Syed Faizuddin Putra Jamalullail berkenan menyempurnakan perasmian pembukaan “Webinar Yayasan Tuanku Fauziah (YTF): Women in Search of Excellence (W.I.S.E.) Siri ke-9”, anjuran kerjasama Kementerian Pertanian dan Industri Makanan (MAFI) dengan YTF pada pagi tadi secara maya.

Menurut DYTM Tuanku Raja Muda Perlis, pelibatan golongan wanita dalam bidang pertanian perlu dipergiat dan disokong dengan pendekatan yang bersifat “memudah cara” dan “meringankan”. Mereka yang berjaya disarankan untuk membantu rakan-rakan yang lain yang baru atau sedang berkecimpung dalam bidang tersebut supaya lebih berdaya maju.

Titah baginda dalam perasmian majlis tersebut, “Sesungguhnya bidang pertanian sering dikaitkan dengan pekerjaan yang mencabar dan sukar diadaptasi oleh golongan wanita. Namun begitu, situasi ini tidak wajar untuk dijadikan sebagai batu penghalang bagi golongan wanita untuk menceburi bidang pertanian ini.”

Baginda menzahirkan kepercayaan bahawa golongan wanita dapat memainkan peranan yang amat signifikan dalam usaha membantu memastikan kestabilan sosioekonomi negara menerusi spektrum agromakanan.

“Kita perlu melihat kepada perspektif yang lebih meluas, golongan wanita boleh terlibat dalam rantaian nilai sektor pertanian seperti aspek pengurusan, penggunaan teknologi pertanian dan industri hiliran. Maka demikian, golongan wanita tidak akan tercicir dalam anjakan sosioekonomi negara yang bertepatan,” titah baginda dalam memastikan pelibatan golongan wanita terhadap jaminan sekuriti makanan negara, seiring dengan tema webinar bertajuk “Agropreneur Wanita: Saksama bersama Menjamin Sekuriti Makanan Negara” yang terarah kepada aspek keterangkuman.

Dalam mengakhiri ucapan perasmian, baginda mengucapkan sekalung penghargaan ke atas MAFI atas penganjuran webinar tersebut serta ahli panel yang turut berkongsi ilmu, pengalaman dan pandangan mengenai tema yang menarik untuk dikupas.

Program ini turut menyampaikan ucaptama daripada Ketua Setiausaha MAFI, YBhg. Dato’ Haslina Abdul Hamid serta Sesi Plenari dikongsikan oleh Ketua Pengarah Lembaga Pertubuhan Peladang (LPP), YBhg. Dato’ Azulita Salim dengan topik “Pengurusan Kepimpinan dalam Bidang Agromakanan” dan kemudiannya Sesi Forum 1 oleh Timbalan Ketua Pengarah Jabatan Perkhidmatan Veterinar (DVS),  YBrs. Dr. Akma Ngah Hamid, Timbalan Ketua Pengarah Lembaga Pemasaran Pertanian Persekutuan (FAMA), Puan Rosilawati Hassan, serta Timbalan Ketua Pengarah Lembaga Perindustrian Nanas Malaysia (LPNM), Puan Linda Buang dengan topik “Program Pembangunan Wiratani Wanita dalam Bidang Agromakanan”.

Webinar YTF siri ke-9 ini ditambah seri dengan majlis perasmian penutupan oleh Raja Puan Muda Perlis, DTYM Tuanku Hajah Lailatul Shahreen Akashah Khalil yang merangkap Tuanku Pengerusi YTF.


Bahasa Melayu dalam Sukan Permotoran

Untuk mendapatkan maklumat terkini, ikuti kami melalui Telegram

Kuala Lumpur – Pengantarabangsaan bahasa Melayu merupakan antara agenda yang diberi perhatian oleh Perdana Menteri, YAB Dato’ Sri Ismail Sabri Yaakob. Setiap daripada kita merupakan duta bahasa Melayu termasuklah para pelumba motosikal. Sehubungan dengan itu, Dewan Bahasa dan Pustaka (DBP) menerusi Studio Siaran Langsung Media Sosial DBP telah menjemput Pelumba Supermotor S4, Khairulamirin Yahaya dan pelumba motosikal berkuasa tinggi, Kishore Dhanabalasingham sebagai tetamu istimewa bagi membincangkan isu “Keeksklusifan Bahasa di Grand Prix“. Siaran langsung selama lebih kurang satu jam setengah itu menampilkan Rafiq Rahman selaku moderator.

Menurut Khairulamirin Yahaya, amat sukar untuk menggunakan bahasa Melayu dalam dunia permotoran yang bukan sahaja pada peringkat antarabangsa bahkan di Malaysia. Hal ini demikian kerana penggunaan bahasa Melayu kurang dititikberatkan di negara ini. Sebagai contoh, masyarakat Malaysia lebih senang menggunakan istilah “practice“ daripada “latihan“ dalam bahasa Melayu.

Beliau turut mengakui bahawa dirinya tidak mengetahui tentang perkataan “pendikit“. Beliau berkata, kemungkinan sikap ibu bapa yang gemar menggunakan bahasa campuran menyebabkan generasi kini kurang mahir atau kurang mengetahui sesuatu istilah dalam bahasa Melayu. Pada zaman ini, masyarakat juga gemar menggunakan perkataan singkatan dalam kehidupan seharian.

Dalam sukan permotoran, penggunaan bahasa Melayu adalah sukar kerana ada individu yang terlibat merupakan orang asing (dari luar negara) dan langsung tidak tahu bertutur dalam bahasa Melayu. Menurut Khairulamirin, beliau sendiri tidak mampu untuk menjelaskan situasi pemanduan dalam litar dan keadaan motosikalnya dalam bahasa Melayu.

Namun begitu, situasi tersebut berbeza bagi masyarakat Sepanyol. Ketika berkelana dan mengikuti perlumbaan di sana, saya mendapati bahawa masyarakat Sepanyol mempunyai semangat jati diri yang tinggi dan menjaga nilai bahasa mereka. Mereka seboleh-bolehnya akan bercakap menggunakan bahasa Sepanyol walaupun sudah ada sedikit percampuran bahasa sebagaimana yang berlaku di negara kita.

Beliau berpendapat, amat sukar untuk menggunakan bahasa Melayu sepenuhnya dalam sukan permotoran kerana kebanyakan pelumba perlu berurusan dengan individu yang langsung tidak mengetahui bahasa Melayu.

Bagi pelumba motosikal berkuasa tinggi, Kishore Dhanabalasingham, beliau juga sukar untuk menggunakan bahasa Melayu dalam dunia permotoran kerana masyarakat Malaysia terdiri daripada pelbagai kaum. Menurut beliau, dalam setiap satu rumah di negara ini juga akan menggunakan banyak bahasa dan tidak tertumpu kepada penggunaan satu bahasa semata-mata.

Dalam bidang permotoran pula, istilah dalam bahasa Melayu perlu diringkaskan bagi memudahkan penyampaian kerana ada kalanya para pelumba hanya menggunakan bahasa isyarat. Menurut beliau, bahasa Melayu sukar digunakan sepenuhnya dalam sukan permotoran di Malaysia sebaliknya penggunaan dwibahasa merupakan jalan terbaik.  Hal ini bagi membolehkan para pelumba dilengkapi dengan kemahiran berbahasa Inggeris yang merupakan bahasa antarabangsa jika mereka terlibat dalam perlumbaan antarabangsa.

Tambah beliau, dalam usaha menonjolkan budaya Malaysia, para pelumba perlu membawa nilai kesopanan masyarakat Malaysia dalam diri masing-masing. Setiap pelumba perlu sentiasa bersopan-santun dan menggunakan bahasa yang baik ketika berkomunikasi.


Putrajaya – Menteri Kanan Pendidikan, YB Senator Datuk Dr. Mohd Radzi Md Jidin merasmikan Majlis Pecah Tanah Sekolah Kebangsaan (SK) Putrajaya Presint 8(3) pada hari ini.

Dalam majlis tersebut, Datuk Dr. Radzi Jidin berkata, penambahan sekolah baharu di Putrajaya dibuat selepas melihat peningkatan jumlah penduduk yang konsisten di kawasan berkenaan.

Menurut beliau lagi, terdapat kira-kira 400 pelajar yang menetap di sekitar kawasan tersebut yang sedang menumpang belajar di sekolah lain. Sehubungan dengan itu, pembinaan sekolah baharu ini akan mengurangkan tekanan dan kepadatan pelajar yang dihadapi oleh sekolah-sekolah yang telah sedia ada, khususnya sekolah rendah di kawasan Putrajaya.

“Selain itu, terdapat sebanyak 36 buah bilik darjah di Sekolah Kebangsaan (SK) Putrajaya Presint 8(3) ini dan turut dilengkapi dengan padang dan beberapa gelanggang sukan. Sekolah ini dijangka siap dibina pada tahun 2023 dan bakal beroperasi pada tahun 2024,” ujar Datuk Dr. Radzi Jidin.

Jelas Datuk Dr. Radzi Jidin lagi, kawasan yang dipilih itu bersesuaian dan strategik kerana berdekatan dengan kawasan perumahan di samping laluan masuk ke kawasan sekolah yang mudah untuk para guru dan kakitangan sekolah, pelajar dan ibu bapa.

Dalam majlis yang sama, Datuk Dr. Radzi Jidin turut menyatakan bahawa Kementerian Pendidikan Malaysia (KPM) menerusi Suruhanjaya Perkhidmatan Pendidikan (SPP) melanjutkan kontrak 2683 guru kontrak perkhidmatan (contract of service atau CoS) bagi pengambilan tahun 2020 yang akan tamat pada 9 Jun ini.

“Sehubungan dengan itu, guru-guru CoS ini tidak lagi perlu risau dan segala proses yang dilakukan oleh SPP ini akan dilaksanakan dengan sebaik-baik mungkin. Keputusan guru CoS bagi pengambilan Pegawai Perkhidmatan Pendidikan (PPP) DG41 secara sekali beri (one-off) bagi tahun 2021 juga sudah diumumkan dan calon-calon boleh membuat semakan temu duga melalui portal SPP,” kata Datuk Dr. Radzi Jidin.

Beliau turut memaklumkan bahawa keputusan guru CoS bagi pengambilan Pegawai Perkhidmatan Pendidikan (PPP) DG41 secara sekali beri bagi tahun 2021 sudah diumumkan dan calon boleh membuat semakan temu duga melalui portal SPP.

Menurut Datuk Dr. Radzi Jidin menerusi Facebook beliau, usaha yang dilaksanakan terhadap guru-guru tersebut adalah selaras dengan kenyataan beliau sebelum ini bahawa Kementerian Pendidikan Malaysia akan berikhtiar sehabis baik dalam mencari penyelesaian terbaik berhubung dengan kedudukan kumpulan guru CoS ini.


Golongan Wanita Pemangkin Pemodenan Pertanian – Raja Puan Muda Perlis

Untuk mendapatkan maklumat terkini, ikuti kami melalui Telegram

Kangar – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil yang juga merangkap Tuanku Pengerusi YTF berkenan menyempurnakan perasmian penutupan “Webinar Yayasan Tuanku Fauziah (YTF): Women in Search of Excellence (W.I.S.E.) Siri ke-9 bertajuk ‘Agropreneur Wanita: Saksama Bersama Menjamin Sekuriti Makanan Negara’” yang dianjurkan secara bersama oleh Kementerian Pertanian dan Industri Makanan (MAFI) dengan YTF pada petang semalam.

Menurut Raja Puan Muda Perlis, galakan penyertaan daripada golongan wanita perlu terus ditambah baik bagi memastikan persekitaran bidang pertanian yang lebih inklusif dan berdaya maju. Kepesatan perkembangan teknologi juga harus dijadikan sebagai panduan. Pemodenan pertanian merupakan pemangkin yang amat penting dalam menyokong hasrat negara ke arah mengukuhkan keupayaan tahap sara diri negara pada masa hadapan. Pengaplikasian teknologi harus dimanfaatkan agar lebih ramai golongan wanita juga akan menaruh minat untuk berkecimpung dalam bidang ini.

Selain itu, Raja Puan Muda Perlis juga menzahirkan harapan agar golongan wanita di Malaysia diharap terus dikurniakan keazaman yang jitu untuk bersama-sama meningkatkan taraf dan kualiti hidup diri serta masyarakat menerusi penglibatan dalam bidang pertanian.

Sebelumnya, sesi Forum 2 pada sebelah petang disampaikan oleh Puan Nuramiza Amirrudin (usahawan FAMA), Puan Suhana Saadan (usahawan MARDI) dan Puan Rosnita Yusof (usahawan DOF) dengan tajuk “Penglibatan Wanita dalam Keusahawanan Berasaskan Bidang Agromakanan”.

Sesi perkongsian terakhir pula dikongsikan pemain industri Puan Norafizah Shiak Abd Rahman (COO MYNIC Berhad) dengan tajuk “Peluang dan Amalan Terbaik Pemasaran Digital” serta Puan Sharifah Zahidah Syed Nooh (usahawan LPNM) menyentuh tentang “Potensi Penerokaan Bidang Agromakanan Terkini dan Masa Depan”.

Ucaptama forum tersebut disampaikan oleh Ketua Setiausaha Kementerian Pertanian dan Industri Makanan, Dato’ Haslina Abdul Hamid manakala webinar tersebut dirasmikan pembukaan pada sebelah paginya oleh Raja Muda Perlis, DYTM Tuanku Syed Faizuddin Putra Jamalullail.


Majlis Jalinan Mesra Aidilfitri KPM Raikan Kebolehpasaran Bakat Pelajar

Putrajaya – Bersempena dengan sambutan Hari Raya Aidilfitri, Kementerian Pendidikan Malaysia (KPM) mengadakan Majlis Jalinan Mesra Aidilfitri dan Hari Terbuka Kementerian Pendidikan Malaysia 2022 di Pekarangan Kompleks Pentadbiran E, KPM, Putrajaya.

Menurut Menteri Kanan Pendidikan, YB Senator Datuk Dr. Radzi Md Jidin, pendekatan ini bertujuan untuk memberikan peluang kepada masyarakat bagi memperlihatkan kebolehpasaran bakat dan produk yang dihasilkan oleh para pelajar menerusi pelbagai program dan aktiviti yang ditawarkan di bawah KPM.

Dalam konteks bulan Syawal ini, kami mengambil pendekatan dan konsep yang sedikit berbeza daripada sebelum ini, mengadakan Hari Rumah Terbuka Aidilfitri kepada Majlis Jalinan Mesra Aidilfitri bersama-sama Keluarga Malaysia.

“Majlis ini bertujuan untuk memberikan ruang seluas-luasnya kepada masyarakat untuk bersama-sama KPM untuk melihat program dan aktiviti yang ditawarkan oleh KPM dan juga untuk masyarakat bersama-sama sekiranya ada perkara yang ingin disampaikan kepada pemimpin pendidikan di Malaysia,” kata Menteri Kanan Pendidikan ketika membuat tinjauan lawatan ke Pameran Kejayaan Pasukan KPM pada pagi tadi.

Selain itu, YB Datuk Dr. Radzi turut memberikan sokongan dan galakan kepada pelajar, khususnya pelajar Pendidikan dan Latihan Teknikal dan Vokasional (TVET) dalam usaha meningkatkan pengetahuan pelajar dan masyarakat yang mendorong untuk menjadi usahawan serta pekerja mahir dalam industri berkaitan menjelang tahun 2025.

Tambah beliau, TVET perlu dijadikan sebagai antara pemboleh daya yang dapat menyumbang ke arah pembentukan negara membangun yang makmur dan inklusif.

Majlis ini bertambah meriah dengan kedatangan Menteri Kanan Perdagangan Antarabangsa dan Industri, YB Dato’ Seri Mohamed Azmin Ali bersama-sama tetamu kehormat, antaranya ialah Ketua Setiausaha Negara, YBhg. Datuk Yusran Shah Mohd Yusof, Timbalan Menteri Pendidikan I, YB Senator Dato’ Dr. Mah Hang Soon, Timbalan Menteri Pendidikan II, YB Datuk Mohamad Haji Alamin, Ketua Pengarah Pelajaran Malaysia, YBhg. Datin Sri Hajah Nor Zamani Abdol Hamid dan Ketua Pengarah Dewan Bahasa dan Pustaka, YBhg. Datuk Abang Sallehuddin Abg Shokeran.

Mengulas lebih lanjut, YB Datuk Dr. Radzi berkata, lebih daripada 25 000 tetamu yang hadir dalam majlis itu terdiri daripada pelbagai institut pendidikan, sekolah, agensi dan jabatan kerajaan, serta Keluarga Malaysia yang lain.

KPM menyediakan pengisian menarik dalam majlis tersebut seperti pameran, aktiviti, jualan dan persembahan seperti Regeneron International Science and Engineering Fair 2022, Pameran Sekolah Seni Malaysia dan Sekolah Sukan Malaysia, Mini Zoo Peliharaan, Jumpling Castle dan persembahan tarian dan nyanyian daripada pelajar sekolah.


“Tema Hari Guru Perlu Dihayati” – Raja Muda Perlis

Kangar – Raja Muda Perlis, DYTM Tuanku Syed Faizuddin Putra Jamalullail menitahkan agar tema hari guru, “Guru Tunjang Sekolah SEJAHTERA” mestilah dihayati sepenuhnya oleh semua warga pendidik supaya aspirasi pendidikan negara dapat direalisasikan kepada seluruh rakyat.

Warga pendidik perlu memperkukuhkan ilmu dan kemahiran insaniah yang tinggi dalam diri agar mampu menjalankan amanah dan bertanggungjawab terhadap profesion mulia ini,” titah baginda ketika merasmikan Majlis Sambutan Hari Guru Peringkat Negeri Perlis 2022 pagi tadi.

Baginda turut berharap agar para guru mampu mengangkat pendidikan ke peringkat yang tertinggi dan berkualiti, seiring dengan pelbagai transformasi dan inovasi semasa, serta selaras dengan tahap pengetahuan murid yang semakin meningkat dan meluas.

Guru perlu mempunyai anjakan paradigma untuk menerima senario baharu dan menyediakan generasi baharu bagi menghadapi cabaran pendidikan pada peringkat global dan seterusnya berkeupayaan menjadi generasi yang mampu berdiri sama tinggi, duduk sama rendah setanding murid-murid negara lain.

“Guru jugalah yang menjadi pemangkin dalam membentuk akhlak dan jiwa anak-anak dengan nilai-nilai yang akan memakmurkan dan menyejahterakan kehidupan dunia dan akhirat nanti.

DYTM Tuanku Raja Muda Perlis mengakui bahawa tugas guru menjadi semakin mencabar apabila perlu menyesuaikan diri dengan norma kehidupan dan kebiasaan baharu yang memerlukan kekuatan dalam aspek fizikal, jiwa, dan mental.

Pada tahun ini, Datin Noridah Yangman dinobatkan sebagai Tokoh Guru, manakala Adzhar Shafie pula diumumkan sebagai Tokoh Kepimpinan Pendidikan.

Majlis Sambutan Hari Guru Peringkat Negeri Perlis 2022 anjuran Jabatan Pendidikan Negeri dan Persatuan Ibu Bapa dan Guru Negeri Perlis ini diadakan di Dewan Warisan Kangar.

Turut mengiringi baginda dalam majlis berkenaan ialah Raja Puan Muda Perlis, DYTM Tuanku Hajah Lailatul Shahreen Akashah Khalil.


Program Pemindahan Ilmu CILTM dan UniKL MITEC

Untuk mendapatkan maklumat terkini, ikuti kami melalui Telegram

The Chartered Institute of Logistics and Transport Malaysia (CILTM) bersama-sama Women in Logistics and Transport (WiLAT) Malaysia dengan kerjasama Universiti Kuala Lumpur Kampus Cawangan Malaysian Institute of Industrial Technology (UniKL-MITEC), berkongsi pengalaman berkaitan dengan pengurusan sajian dalam logistik tentera dan pergudangan melalui Program Pemindahan Ilmu WiLAT Malaysia Inspire Kitchen (WMIK) atau DAPUR ILMU.

Keunikan program WMIK-DAPUR ILMU sebagai satu daripada program memasak yang dilakukan secara bergotong-royong antara WiLAT Malaysia dengan staf dan pelajar UniKL MITEC jurusan Ijazah Sarjana Muda dan Diploma Logistik Industri dengan kerjasama Young Professional Club (YPC) UniKL MITEC.

Program pemindahan ilmu sebegini dapat membimbing dan melahirkan mahasiswa secara holistik, bertetapan dengan usaha Kementerian Pendidikan Tinggi (KPT) untuk mempergiat program di Institut Pendidikan Tinggi (IPT) Kampus Sejahtera. Hal ini memerlukan sokongan yang penuh daripada seluruh warga kampus.

Logistik juga perkataan yang berkaitan dengan bidang ketenteraan dan pertahanan. Perkataan ini pertama kali digunakan pada tahun 1838 dalam buku “The Art of War”, yang ditulis oleh Jeneral Perancis dalam tentera Napoleon. Dalam program pemindahan ilmu ini, Lt. Kol. Mohd Ramzi Mohd Nor (Bersara), Ketua Seksyen Logistik Industri, UniKL MITEC sebagai tetamu WMIK berkongsi pengalaman semasa beliau berkhidmat dalam Misi Bantuan Keamanan di Lubnan. Rantaian bekalan dan kerjasama semua negara amat penting dengan perpaduan globalisai untuk memastikan makanan yang disediakan menepati masa, bersih dan halal.

Perancangan secara tertib amatlah perlu dilaksanakan dalam merancang serta melakukan pergerakan dan menjalankan penyelenggaraan pasukan tentera. Dalam erti kata yang paling komprehensif dalam disiplin pertahanan, hal ini demikian dikatakan merupakan satu aspek atau operasi ketenteraan yang berurusan dengan reka bentuk, pembangunan, pemerolehan, penyimpanan, pengedaran, penyelenggaraan, pemindahan, dan pelupusan material.

Sementara itu, Tuan Hj. Muhamad Zani Muhamad, Pensyarah Kanan UniKL MITEC berkata, “Adab dan etika perlu diutamakan semasa berada di gudang yang dianggap sebagai bidang yang memerlukan tenaga fizikal lebih daripada minda.”

“Pengurusan Gudang kini penuh persaingan dengan pengenalan konsep ‘Tepat Pada Masa’ (JIT), strategi ‘Menguruskan Inventori oleh Pembekal’ (VMI) dan ogistik Pihak Ketiga’ (3PL). Teknik-teknik dan pengetahuan yang perlu dan cara mencipta dan menubuhkan pengurusan stor yang berkesan. Operasi stor secara keseluruhan, juga dengan tujuan merangsangkan amalan yang cekap dan berkesan di perusahaan pengilangan,” jelas beliau dalam membicarakan tajuk mengenai kepentingan pengurusan pergudangan.

Menurut Ahmad Fakhruddin Ahmad Dailami, Penasihat YPC UniKL MITEC, mahasiswa perlu lebih mahir dalam berkomunikasi dengan memahami kepentingan logistik. Para pelajar perlu lebih berani menampilkan diri ke hadapan, terutamanya menjadi pemimpin bagi menyuarakan pendapat berkaitan dengan kepentingan martabatkan bahasa Melayu dan semangat patriotisme dan cintakan negara yang tinggi.

Selain itu, isu kesejahteraan emosi juga dibincangkan dalam DAPUR ILMU dalam melahirkan mahasiswa bijak yang mampu menilai situasi pembelajaran di universiti. Kasih sayang yang diberikan melalui masakan yang disediakan oleh WMIK kepada pelajar berjaya mengubat rindu pelajar yang merindui masakan ibu bapanya.

Pesanan DAPUR ILMU kepada pelajar-pelajar untuk terus mengejar ilmu dengan penuh keberkatan dengan memetik kata-kata Bung Zaman, “Jadilah jauhari yang mengenal manikam, mampu menangkap kilat di dalam kilau, mengimbau beras di dalam padi dan membaca niat di dalam hati”.


Kejohanan Ragbi Diraja Perlis Melayakkan Pasukan Sertai Sukan Komanwel

Kangar – Kejohanan Ragbi Diraja Perlis Terbuka 7 Sepasukan pada kali ini telah disempurnakan oleh Raja Perlis, DYMM Tuanku Syed Sirajuddin Jamalullail di Kompleks Sukan Tuanku Syed Putra, Kangar baru-baru ini.

Acara tahunan pada kali ini menampilkan Pasukan Ragbi Kebangsaan “Bunga Raya” sebagai johan bagi Kategori Terbuka, sekali gus melayakkan pasukan ini menyertai Sukan Komanwel di Birmingham England.

Dalam perlawanan akhir tersebut, pasukan Bunga Raya berjaya menumpaskan juara bertahan, iaitu Jitra Old Boys (JOB) dengan keputusan 19-0 dan mengekalkan rekod tanpa bolos sepanjang dua hari pertandingan itu berlangsung. Mereka seterusnya meraih hadiah wang tunai bernilai RM5000, piala pusingan, piala iringan dan juga pingat kemenangan.

Bersempena juga meraikan Sambutan Hari Ulang Tahun Keputeraan ke-79 Raja Perlis, DYMM Tuanku Syed Sirajuddin Jamalullail, pertandingan tahunan ini disertai oleh 25 pasukan.

“Pertandingan ini dapat dimanfaatkan sebaik-baiknya sebagai platform untuk mempersiapkan skuad bawah 23 tahun negeri masing-masing bagi mengambil bahagian dalam Sukan Malaysia (SUKMA) ke-20 di Kuala Lumpur pada bulan September yang akan datang nanti,” titah baginda ketika menyempurnakan majlis penutupan dan seterusnya menyampaikan hadiah kejohanan berprestij tersebut.

Turut berangkat baginda ialah Raja Muda Perlis, DYTM Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil serta anakanda, Syed Sirajuddin Areeb Putra Jamalullail.

Mengulas lebih lanjut, keputusan perlawanan akhir bagi kategori lain adalah Lelaki Bawah 23 Tahun, yakni Kedah menumbangkan SJ20 dari Johor 14-0 dan Wanita Bawah 23 Tahun pula Sarawak menang ke atas Kedah mengambil kira “Try” yang dibuat lebih dahulu semasa perlawanan dilangsungkan setelah terikat 12-12.


Sistem Pengairan Efisyen Meningkatkan Produktiviti Padi di Perlis

Untuk mendapatkan maklumat terkini, ikuti kami melalui Telegram

Kangar – “Pada tahun 2022, sebanyak dua Projek Pembangunan Sistem Pengairan Tersier sedang dijalankan di negeri Perlis dengan melibatkan kos sebanyak RM39.8 juta. Manakala tanaman padi di bawah seliaan MADA negeri Perlis pula diuruskan melalui 23 blok pengairan dengan 7 blok pengairan tersebut dilengkapi sistem pengairan peringkat tersier,” sembah maklum Pengurus Wilayah 1 MADA, Zairizal Zainon kepada Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil sewaktu baginda berdua berkenan berangkat menghadiri Majlis Erat Syawal MADA Wilayah 1 yang diadakan di pejabatnya di Behor Temak, Kangar.

Projek Pembangunan Sistem Pengairan Tersier melibatkan 16 blok pengairan sawah padi di negeri Perlis yang bertujuan bagi menyediakan rangkaian infrastruktur sistem pengairan yang lebih cekap dan efisien dalam usaha meningkatkan pengeluaran padi akan dilaksanakan oleh Lembaga Kemajuan Pertanian Muda (MADA).

Menurut Zairizal, bagi tempoh tahun 2022, pihak MADA telah merancang kerja-kerja penyelenggaraan dan pembangunan di kawasan MADA Wilayah 1 Perlis mengikut peruntukan yang telah disediakan merangkumi kerja-kerja penyelenggaraan saluran air berkala dengan kos dianggarkan berjumlah RM680 ribu dan kerja-kerja penyelenggaraan infrastruktur seperti jalan ladang, struktur kawalan dan ban dengan kos dianggarkan sebanyak RM1.5 juta.

Turut hadir sama dalam majlis tersebut ialah Pengurus Besar MADA, Kamarudin Dahuli.


KPM Memansuhkan Ujian PT3 Mulai Tahun Ini

Putrajaya – Kementerian Pendidikan Malaysia (KPM) memutuskan ujian Pentaksiran Tingkatan Tiga (PT3) secara rasminya dimansuhkan mulai tahun ini setelah ditangguhkan selama dua tahun akibat pandemik COVID-19.

Berhubung dengan kegusaran berkaitan dengan penilaian tahap penguasaan murid, Menteri Kanan Pendidikan, YB Senator Datuk Dr. Mohd Radzi Md Jidin menjelaskan bahawa pendekatan ini dilakukan bertujuan untuk melihat tahap intervensi murid di dalam bilik darjah dengan lebih menyeluruh melalui penambahbaikan Pentaksiran Formatif (berterusan) dan Pentaksiran Sumatif.

“Murid akan ditaksir oleh guru pada setiap masa menerusi Pentaksiran Berasaskan Sekolah (PBS) untuk memastikan murid mendapat penguasaan sepenuhnya dalam sesuatu topik atau mata pelajaran yang dipelajari,” jelas YB Menteri Kanan Pendidikan dalam Sidang Media Khas di Auditorium Kompleks E, KPM pada petang ini.

Menurut beliau, KPM telah memfokuskan usaha memperkasaan PBS melalui tiga komponen, iaitu Pentaksiran Bilik Darjah (PBD), Pentaksiran Aktiviti Jasmani, Sukan dan Kokurikulum (PAJSK) dan Pentaksiran Psikometrik (PPsi).

Dari segi penambahbaikan PBD Pentaksiran Formatif, KPM akan memperkasa program latihan untuk pentadbir atau guru bagi memantapkan pelaksanaan pentaksiran berterusan di sekolah.

“Bagi PBD Pentaksiran Sumatif, KPM akan memantapkan ujian akhir sesi akademik bagi lima mata pelajaran terpilih di peringkat sekolah rendah dan semua mata pelajaran di peringkat menengah rendah melalui pentaksiran mengikut tahun atau tingkatan; penyediaan bank soalan oleh KPM; penjanaan set soalan oleh guru di sekolah; dan pelaksanaan yang lebih fleksibel.

Mengulas dengan lebih lanjut mengenai pemerkasaan sistem pendidikan negara, ujian akhir sesi akademik akan dilakukan kepada murid darjah 4 hingga darjah 6 berdasarkan lima mata pelajaran (Bahasa Melayu, Bahasa Inggeris, Matematik, Sains dan Sejarah), manakala murid di sekolah menengah melibatkan semua mata pelajaran.

“Soalan peperiksaan akan disediakan melalui satu bank soalan oleh KPM mengikut tahap tertentu dan dijana oleh guru di sekolah, manakala set soalan ujian akhir tahun disediakan oleh guru sekolah bagi pelaksanaan yang lebih fleksibel,” jelas beliau dalam usaha menyelaraskan standard soalan peperiksaan di seluruh negeri.

Bagi pihak KPM, maklumat ini dapat membantu kementerian secara lebih menyeluruh untuk melihat di seluruh negeri tentang pencapaian murid dalam konteks subjek yang disebut tadi. Hal ini juga membantu untuk melihat khususnya dalam perkara literasi bagi membolehkan intervensi dibuat pada peringkat negeri, daerah dan sekolah.

Meskipun peperiksaan tidak dilaksanakan secara serentak di seluruh negeri, pihak sekolah boleh menetapkan tarikh peperiksaan mengikut kesesuaian semasa berdasarkan tempoh yang diberikan oleh KPM.

“Saya yakin dengan pendekatan penambahbaikan pentaksiran baharu ini, kita mampu membina dan melahirkan pewaris negara yang hebat, selain daripada mengetahui punca kemerosotan prestasi murid di dalam bilik darjah,” akhiri YB Datuk Dr. Radzi dalam menerangkan Pelaporan Pertengahan Sesi Akademik yang menggunakan format baharu bermula Sesi Akademik 2023/2024.


Raja Muda Perlis Meraikan Hari Ulang Tahun Askar Wataniah ke-64

Bukit Keteri – Keberangkatan Raja Muda Perlis, Brigedier Jeneral Tuanku Syed Faizuddin Putra Jamalullail merangkap Tuanku Komander dalam acara Kayuhan Berbasikal Sempena Hari Ulang Tahun Askar Wataniah ke-64 dan disusuli dengan Majlis Raikan Syawal 1443 Hijrah anjuran Rejimen 504 Askar Wataniah Pasukan Simpanan Tentera Darat Malaysia yang bermula dan berakhir di perkarangan Kolam To’ Uban, Kem Bukit Keteri menunjukkan sokongan dan keprihatinan baginda terhadap program anjuran rejimen ini dan memberi suntikan semangat kepada seluruh warganya.

Menurut Timbalan Komander Rejimen 504 Askar Wataniah Pasukan Simpanan Tentera Darat Malaysia, Leftenan Kolonel Mohamad Zaidi Ishak, program ini diadakan pada tanggal 1 Jun setiap tahun bersempena Hari Ulang Tahun Askar Wataniah ke-64. Manakala Askar Wataniah kini semakin ampuh dan matang dalam menjana idea dan langkah dalam mentransformasi ke arah pendigitalan dan pembaharuan seiring dengan peredaran zaman.

“Penubuhan Askar Wataniah sejak tahun 1958 yang merupakan hasil keringat, darah, dan air mata pejuang tanah air serta buah fikiran kerabat diraja menunjukkan pencapaian yang memberangsangkan sehingga kini. Askar Wataniah yang bermula dengan Penang Volunteers yang terdiri daripada anggota masyarakat yang tidak terlatih kini mempunyai hampir 43 ribu orang sukarelawan di seluruh Malaysia,” jelas Leftenan Kolonel Mohamad Zaidi Ishak.

Program tersebut berlangsung seiring dengan aktiviti MAIPs Peduli yang menyantuni asnaf terpilih yang terdiri daripada Sapayah Yaakub, Kasim Md Nah dan Bon @ Timah Man. Di samping itu, sumbangan agihan zakat Majlis Agama Islam dan Adat Istiadat Melayu Perlis (MAIPs) turut diserahkan di rumah mereka.

Turut hadir ialah Setiausaha Kerajaan Negeri selaku Pengerusi Jawatankuasa Pendukung Askar Wataniah (JAKPAW) Negeri, Datuk Seri Hasnol Zam Zam Ahmad, Panglima Briged ke Enam Infantri Malaysia, Brigedier Jeneral Mohd Akib Hj Yusof, Pegawai Kewangan Negeri selaku Timbalan Pengerusi JAKPAW Negeri, Haji Zepri Saad, barisan ahli JAKPAW, para Perwira, Bintara serta Satria Rejimen 504 Askar Wataniah.


Program Sekolah Amanah Jamalullail Melahirkan Modal Insan yang Berkualiti

Untuk mendapatkan maklumat terkini, ikuti kami melalui Telegram

Kangar – Bersempena Persidangan Mesyuarat Majlis Agama Islam dan Adat Istiadat Melayu Perlis (MAIPs) yang ke-3 bagi tahun 2022, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menghadiri Sesi Taklimat Pelaporan Akhir bagi Pelaksanaan Program Sekolah Amanah Jamalullail (PSAJ) anjuran Yayasan AMIR dan LeapEd di Dewan Kulliyah MAIPs, Behor Temak, Kangar, Perlis.

Bagi pelaksanaan Program Sekolah Amanah Jamalullail tajaan MAIPs dengan kerjasama Jabatan Pendidikan Negeri Perlis (JPN Perlis), sebanyak lima buah sekolah di negeri Perlis terpilih untuk menerima tajaan tersebut.

Matlamat penganjuran Program Sekolah Amanah Jamalullail adalah untuk membawa budaya perubahan holistik kepada persekitaran pendidikan di sekolah di samping memberikan fokus kepada pembentukan pelajar secara holistik bagi mencapai sasaran “Kemahiran DwiBahasa, Etika dan Kerohanian, Kemahiran Memimpin, Pengetahuan, Kemahiran Berfikir, dan Identiti Nasional”.

Menurut titah DYTM Tuanku Syed Faizuddin Putra merangkap Tuanku Yang DiPertua MAIPs, setiap organisasi yang berdaya saing amat memerlukan warga kakitangannya yang memiliki kemampuan untuk berfikir secara kreatif dan seterusnya melahirkan idea-idea yang inovatif.

“Untuk membina minda yang kreatif, pelbagai usaha perlu dilakukan untuk menghasilkan dan mengeluarkan keunikan setiap individu di samping mengatasi halangan-halangan yang membelenggu kreativiti. Justeru, marilah kita bersama-sama berusaha membawa negeri Perlis yang tercinta ini menuju ke arah melahirkan modal insan yang berkualiti, bermutu tinggi, berdaya saing dan mempunyai pelbagai keunikan yang tersendiri,” titah DYTM Tuanku Syed Faizuddin Putera pada sesi penutupan persidangan tersebut.

Antara sekolah yang terlibat dalam Program Sekolah Amanah Jamalullail yang telah berlangsung sejak tahun 2019 anjuran LeapEd dengan kerjasama JPN Perlis ini termasuklah SMK Sanglang, SMK Kuala Perlis, SK Seberang Ramai, SK Batu Bertangkup dan SK Simpang Empat.

Ketua Pegawai Eksekutif Yayasan AMIR, Puan Zaida Khalida Shaari turut hadir bagi mempersembahkan pembentangan kepada Raja Muda Perlis dan ahli-ahli Majlis MAIPs.


Makna Tersirat dalam Mata Pelajaran Bahasa Melayu di Sekolah Rendah

Pada bulan Jun dan Julai 2022, hangat diperkatakan oleh warga siber di laman Facebook tentang kerelevanan pembelajaran pemahaman makna tersirat dalam mata pelajaran Bahasa Melayu di sekolah rendah. Pelbagai persepsi dan buah fikiran telah dikemukakan oleh warga siber. Kebanyakannya tidak bersetuju dengan pelaksanaan pembelajaran tersebut, khususnya pada Tahap Satu. Penulis berpandangan bahawa isu ini bersifat subjektif.

Oleh sebab itu, terpulanglah kepada pihak yang berkepentingan untuk menilai isu ini dengan mendapat pandangan yang jujur daripada pakar pendidikan bahasa Melayu, ahli linguistik dan ahli psikologi. Pandangan yang jujur tersebut pula hendaklah berpaksikan kajian yang komprehensif dan holistik. Hal ini dikatakan demikian kerana sememangnya terdapat kajian yang menunjukkan bahawa pembelajaran makna tersirat tidak releven untuk kanak-kanak yang belajar di sekolah rendah.

Namun begitu, terdapat juga kajian yang menunjukkan bahawa kanak-kanak yang berusia lima tahun hingga 11 tahun mampu memahami makna tersirat. Dalam makalah “Children’s Ability to Recognize Implicit and Explicit Reasoning of Story Book Characters”, Szabo dan Brakas mendapati bahawa kanak-kanak di sekolah rendah sudah berupaya untuk memahami maklumat tersirat yang terdapat dalam teks dengan menggunakan penaakulan berasaskan pemikiran kritis.

Kajian yang dilakukan oleh Szabo dan Brakas ini juga menunjukkan bahawa kanak-kanak yang berusia sembilan tahun dan 10 tahun sudah mula membina pemikiran operasi formal, iaitu keupayaan untuk berfikir secara abstrak, serta mampu memanipulasikan  idea dan menggunakan logik untuk menghasilkan jalan penyelesaian yang kreatif terhadap sesuatu masalah.

Noor Azmira Mohamed dalam disertasi doktor falsafahnya, “Pemahaman Makna Tersirat dalam Interaksi Kanak-Kanak Prasekolah”, menyatakan bahawa kanak-kanak yang berusia empat tahun hingga enam tahun telah menguasai pemahaman makna tersirat verbal dan bukan verbal yang tidak mengandungi unsur kiasan, peribahasa dan simpulan bahasa dengan baik. Faktor persekitaran dan penggunaan bahasa oleh orang dewasa menjadi faktor utama yang menyebabkan kanak-kanak ini berupaya untuk memahami makna tersirat.

Asmah Haji Omar dalam makalahnya yang berjudul “Bahasa dan Alam Pemikiran Melayu” pula berpendapat bahawa bahasa melambangkan pengalaman dan pemahaman manusia terhadap alam sekelilingnya. Oleh sebab itu, semakin kerap kanak-kanak terdedah dengan perkataan, ayat atau ujaran yang mengandungi makna tersirat, semakin banyak pengalaman mentafsir makna tersirat yang akan diperoleh. Berdasarkan pengalaman tersebut, kanak-kanak ini berupaya mentafsirkan makna tersirat dengan baik.

Konteks pemahaman terhadap sesuatu makna berbeza antara kanak-kanak perempuan dengan kanak-kanak lelaki. Dalam makalah “Makna Ungkapan dalam Perbualan Kanak-Kanak Perempuan Berdasarkan Teori Imej”, Norajihah Muda dan Raja Masittah Raja Ariffin menyatakan bahawa perkembangan dan pertumbuhan kanak-kanak perempuan lebih cepat berbanding dengan kanak-kanak lelaki. Oleh sebab itu, kanak-kanak perempuan yang berusia tujuh tahun hingga 10 tahun sudah cenderung untuk memikirkan sesuatu perkara secara mendalam. Pada masa yang sama, perbualan kanak-kanak perempuan juga mempunyai unsur pragmatik yang selaras dengan perkembangan bahasa kanak-kanak tersebut.

Sehubungan dengan itu, bagi membolehkan pengajaran pemahaman makna tersirat kepada murid sekolah rendah dilaksanakan, guru terlebih dahulu perlu menguasai ilmu semantik dan pragmatik, khususnya guru bukan opsyen Bahasa Melayu. Pengetahuan tentang ilmu semantik dan pragmatik yang mendalam dapat memudahkan dan memandu guru untuk menyusun strategi pengajaran dan pembelajaran yang berkesan.

Menurut Mat Taib Pa dalam makalah “Konsep Makna dan Jenisnya”, secara mudahnya makna tersirat merujuk makna sampingan bagi makna tersurat untuk satu-satu perkataan. Makna tersirat tidak bersifat tetap dan umum tetapi berbeza berdasarkan budaya, masa atau pengalaman. Sebagai contohnya, bagi perkataan lelaki, makna tersuratnya ialah jantina yang berlawanan dengan perempuan. Makna sampingannya pula boleh difahami sebagai ciri fizikal, psikologi dan sosial yang tertentu, seperti gagah, tegak, sukar menangis, kasar, pandai bertukang dan meminati permainan bola sepak.

Selain itu, Yule dan Widdowson dalam buku Pragmatic berpendapat bahawa pemahaman tentang makna tersirat hanya dapat difahami berdasarkan konteksnya. Hal yang sama dijelaskan oleh Thomas dalam bukunya Meaning in Interaction: An Introduction to Pragmatics. Menurut Thomas, makna tersirat bagi sesuatu ujaran perlu merujuk makna konteks, iaitu dengan mengambil kira konteks fizikal dan persekitaran, konteks sosial dan budaya, dan konteks linguistik bagi sesuatu ujaran. Tambah Thomas lagi, makna tersirat perlu difahami berdasarkan niat penutur, sama ada berbentuk penegasan, arahan, komisif, ekspresif atau pengisytiharan.

Oleh sebab makna tersirat hanya dapat difahami berdasarkan konteks dan konteks pula dapat memberikan pengertian yang pelbagai, pembelajaran pemahaman makna tersirat perlulah berpandukan konteks. Sekiranya pihak berkepentingan menetapkan bahawa pembelajaran tentang pemahaman makna tersirat perlu diajar di sekolah rendah, guru haruslah mengambil inisiatif untuk mengajar pemahaman makna tersirat secara terancang dan kreatif.

Dari segi pelaksanaannya, guru tidak sepatutnya bergantung kepada sebuah teks atau sekeping gambar semata-mata ketika mengajar. Guru perlu mempelbagaikan penggunaan bahan bantu mengajar supaya murid dapat meneroka makna tersirat berdasarkan konteks fizikal, persekitaran, sosial, budaya dan linguistik. Penggunaan bahan bantu mengajar yang berasaskan grafik, multimedia interaktif, audio, video, web dan digital pula akan memudahkan murid untuk menganalisis konteks.

Di samping itu, guru juga harus berani untuk menggunakan pendekatan, kaedah dan teknik pengajaran yang bersesuaian. Pengaplikasian strategi pemahaman bacaan yang pelbagai dan kaedah drama sangat relevan digunakan oleh guru untuk mengajar pemahaman makna tersirat. Menerusi teknik teater pembaca, teater bercerita, boneka, pantomim, simulasi, main peranan, memos dan monodrama, murid akan memperoleh banyak rangsangan untuk meneroka makna tersirat berdasarkan konteks.

Selain itu, George Romiko Bujang dan Mary Fatimah Subet dalam makalah “Merungkai Makna Sajak Istimewanya Kita: Pengaplikasian Semantik Inkuisitif dalam Kalangan Murid Tahun Empat” pula berpendapat bahawa pendekatan semantik inkuisitif yang digunakan oleh guru dapat membantu murid sekolah rendah memahami makna tersirat dalam pembelajaran Bahasa Melayu. Menerusi penggunaan bahan bantu mengajar dan pengaplikasian strategi pembelajaran yang pelbagai serta bersesuaian, murid sekolah rendah dapat belajar meneroka sesuatu makna tersirat secara berpandu, terancang dan menyeronokkan.

Dalam isu ini, perkara yang paling mustahak ialah pihak berkepentingan tidak wajar menetapkan peraturan atau prosedur yang menyebabkan pembelajaran pemahaman makna tersirat di sekolah rendah berorientasikan hasil dan penaksiran semata-mata. Sebaliknya, pembelajaran pemahaman makna tersirat di sekolah rendah haruslah berorentasikan proses, iaitu proses meneroka makna tersirat. Oleh sebab itu, pembelajaran pemahaman makna tersirat boleh dilaksanakan menerusi aktiviti menghasilkan inferens atau ramalan. Dengan cara ini, murid sekolah rendah tidak terbeban untuk belajar mentafsir makna tersirat seperti pelajar dewasa. Secara tidak langsung, kemahiran berfikir dan kemahiran abad ke-21 dalam kalangan murid dapat dibina secara berperingkat berdasarkan tahap pembangunan kognitif masing-masing.


Dialog Buku Negara: Industri Buku Negara Mendepani Cabaran Global

Untuk mendapatkan maklumat terkini, ikuti kami melalui Telegram

Kuala Lumpur – Bersempena dengan Pesta Buku Antarabangsa Kuala Lumpur (PBAKL) 2022 ke-39, Dewan Bahasa dan Pustaka (DBP) menganjurkan acara Dialog Buku Negara pada petang tadi bertempat di Bilik Kuala Lumpur, Pusat Dagangan Dunia Kuala Lumpur (WTC).

Majlis Dialog Buku Negara dirasmikan oleh YBhg. Datuk Abang Sallehuddin Abg. Shokeran, Ketua Pengarah DBP dengan tajuk dialog, “Industri Buku Negara Mendepani Cabaran Global”.

Turut hadir dalam Majlis Dialog ialah YBhg. Encik Mohd Khir Ngadiron, Pengerusi Pengelola PBAKL, YBhg. Dato’ Haji Zainudin Haji Othman, Pengerusi Dialog Buku Negara, dan YBhg. Dato’ Dr. Ivan Hoe Wat Sing, Presiden Persatuan Pengeksport dan Pengimport Buku Malaysia (MBEIA).

Dalam Dialog Buku Negara ini, ahli panelnya terdiri daripada YBhg. Datu Dr. Rashidah Bolhassan, Setiausaha Tetap, Kementerian Kebajikan, Kesejahteraan Komuniti, Wanita, Keluarga dan Pembangunan Kanak-kanak (KWKPK), YBrs. Tuan Haji Azman Hashim, Pengerusi Pemasaran, Majlis Penerbitan Ilmiah Malaysia (MAPIM), YBrs. Encik Arief Hakim Sani Rahmat, Presiden Persatuan Penerbit Buku Malaysia (MABOPA), manakala YBrs. Encik Sakri Abdullah, Pengarah Urusan/Ketua Pegawai Eksekutif, Institut Terjemahan dan Buku Malaysia (ITBM) sebagai moderator.

Menurut YBhg. Dato’ Haji Zainudin, dalam usaha memupuk budaya dan memperkasakan industri pembukuan, banyak usaha telah dijalankan antaranya termasuklah penerbitan, pemasaran kajian dan libat urus dalam kalangan agensi kerajaan dan swasta. Hal ini termasuklah Pertubuhan Bukan Kerajaan (NGO) dan penggiat industri pembukuan yang sentiasa bergerak dalam usaha memastikan buku menjadi satu daripada agenda negara yang terpenting.

Maklumat, pandangan dan pendapat akan menghasilkan satu keputusan dan resolusi yang disepakati bagi menggerakkan perancangan pembukuan yang disasarkan. Resolusi akan dikemas kini dan akan diserahkan kepada YAB Perdana Menteri,” kata YBhg. Dato’ Haji Zainudin dalam ucapan alu-aluan tadi.

Sementara itu, YBhg. Datuk Abang Sallehuddin berkata, usaha mengadakan Majlis Dialog ini sangat tepat pada masanya untuk membuka ruang kepada penggiat industri buku negara untuk berbincang, memberikan pandangan atau cadangan dalam usaha memulihkan industri penerbitan negara yang terkesan dengan cabaran global terutamanya pandemik COVID-19.

“Pandemik yang melanda dunia memberikan cabaran terbesar kepada masyarakat sehingga menjejaskan kegiatan ekonomi, termasuklah industri penerbitan. Pandemik COVID-19 bukan sahaja menyuramkan kegiatan penerbitan, malahan mematikan sebilangan perusahaan penerbitan di negara terutama yang dilaksanakan secara fizikal.”

DBP turut terkesan dengan pandemik COVID-19 ini, namun bingkas bangkit dengan melakukan beberapa inovasi dan tindakan segera. Dalam tempoh tersebut, DBP berjaya membangunkan pelantar digital, iaitu JendelaDBP untuk mengumpulkan produk penerbitannya di bawah satu bumbung.

Tambah YBhg. Datuk Abang Sallehuddin, statistik menunjukkan dari Januari 2022 hingga Mei 2022, hampir 600 000 pelayar telah mengakses pelantar digital ini. DBP banyak mengubah strategi penerbitan buku, yakni mencetak buku berdasarkan permintaan daripada pelanggan atau mana-mana agensi atau jabatan.

“DBP berharap agar usaha ini dapat mengurangkan simpanan buku di stor, malah pemasaran buku juga dapat bergerak dengan lebih pantas. Semua buku DBP bermula dari tahun 1958 akan didigitalkan bagi membolehkan pengguna, peminat dan pengkaji buku mengakses bahan tersebut. DBP juga sedang berusaha dalam mempelbagaikan kaedah penerbitan selain bahan digital.”

Saya percaya dengan penyertaan pelbagai pihak, terutamanya dalam kalangan penggiat industri pada hari ini, pasti banyak percambahahan idea dan pandangan yang boleh diusulkan kepada pemimpin negara untuk kepentingan pembangunan industri buku negara,” ujar YBhg. Datuk Abang Sallehuddin dengan harapan agar majlis dialog ini menghasilkan satu cadangan atau resolusi yang segar.

Pengerusi Pengelola PBAKL, YBhg. Encik Mohd Khir Ngadiron berkata, “Sumbang saran dan dialog sebegini adalah sangat penting. Industri perlu pemain-pemain yang ada ilmu dan pengetahuan yang betul. Kita tidak mahu memberikan perspektif yang berbeza-beza.”

“Penggiat industri perlu sentiasa positif, berdaya saing dan boleh maju. Saya percaya dengan semangat dan strategi yang baik akan menghasilkan sebuah kejayaan yang bernilai,” kata YBhg. Encik Mohd Khir Ngadiron  mengakhiri ucapan dan merakamkan ucapan tahniah atas pelibatan semua pihak dalam menjayakan industri buku negara.